په‌یڕه‌و و پڕۆگرامی پارتی ڕاستی کوردستان : ڕاستی کوردستان\nبەروار: 16/05/2009 :\nپه‌یڕه‌و و پڕۆگرامی پارتی ڕاستی کوردستان\nحزب الحقیقە الکردستانى\nKurdistan Truth party\nدروشم: زانست و زانیاری- دادپەروەرى- لێبوردەیى\n(المعرفە العلمیة-العدالە-التسامح)پێشەکى :-\nڕاستى و دروست بوونى ڕاستى، ئاشکراترین بیرو بۆچوونەکانى ڕاستى ئەوەیە، بۆ خۆشگوزه‌رانی و به‌خته‌وه‌ری و بوژانه‌وه‌ی خه‌ڵکی کوردستان تێده‌کۆشێت کەوا هەوڵ دەدات بەگوێرەى بارودۆخى کوردستان کارى خۆى ئەنجام بدات ، سه‌ره‌تا ڕێگە خۆشکەربێ بۆ دروست بوونى هه‌ر ئایدیایه‌ک، فیکروبیرێک، یا هیزرێک، یا فه‌لسه‌فه‌یه‌کی تازه، وه یا کۆمه‌ڵه‌یه‌ک، وه یا ڕێکخراوه‌کانی کۆمەڵگەى شارستانى و پیشەیى و سەندیکا جەماوەریەکان، وه یان هه‌ر ناوه‌ندێکی سیاسی و ئابووری و سیتراتیژی، وه پشتگیریش ناکات له یه‌ک بیرو بۆچوون، وه فه‌لسه‌فه‌یه‌کیش نیه ڕه‌ها بێت ، وه‌هه‌روه‌ها ئێمه له‌سه‌ر سێ چه‌مک ده‌ڕۆین ، زانست ، دادپه‌وه‌ری ، لێبورده‌یی\nبزوتنه‌وه‌ی ڕاستی :- پێکهاتووه له هه‌موو ئه‌و شته جوانانه‌ی که مرۆڤایه‌تی و جیهان له‌سه‌ری کۆکن ،وه ناشبێته پاشکۆی (پڕۆی) هیچ ووڵاتێک، حیزبێک، تاکه ئایدیایه‌ک وه‌یا فه‌لسه‌فه‌یه‌کی جیهانی به‌ڵکو هه‌ڵبژارده‌ی شته باشه‌کانی فیکری، هیزری، فه‌لسه‌فی، ئابووری، سیاسی جیهانه، وه بزوتنه‌وه‌یه‌کی ئازادیخوازه، ڕۆشنخوازه، ڕه‌خنه‌سازه، چاکساز و پاکساز و پێشنیازخوازه له هه‌موو بواره‌کاندا وه له ڕامانه‌وه هه‌وڵ ده‌دات هه‌میشه داهێنه‌ر بێت له هه‌موو بوره‌کانی پێشکه‌وتندا.\nسه‌ره‌تا پارتی ڕاستی کوردستان هه‌ول ده‌دات بۆ درۆستکردنی (ووڵاته یه‌کگرتووه‌کانی کوردستان)ئینجا ئامانجه‌کانمان بۆ دیراسه‌ت کردن و دروست کردنی مه‌دره‌سه‌یه‌کی ڕاست، وه بۆ لێکۆڵینه‌وه، توێژینه‌وه، شیکردنه‌وه‌ی هه‌موو بارودخێکی ژیان که بۆ ئاینده‌ی مرۆڤ گونجاو بێت، تازه‌گه‌ر بێت، به پشت به‌ستن به بنه‌ماکانی ئایین، فه‌لسه‌فه، زانست، هونه‌ر، وه‌رزش، په‌روه‌رده، چه‌مکی عه‌قلانیه‌ت، چه‌مکه سیاسیه‌کانی سه‌رده‌م، به‌گوێره‌ی سه‌رده‌م کاری له‌سه‌ر بکه‌ین و به‌رده‌وامبین له سه‌ر مه‌دره‌سه‌ی ڕاستی بۆ فه‌لسه‌فه‌یه‌کی پۆست مۆدێرن ،بۆ هۆشیار کردنه‌وه‌ی پیر، لاو، ئافره‌ت، خوێنده‌ڤان، په‌ککه‌وته، مێردمنداڵ، چینه پیشه‌ییه‌کان له ڕێگه‌ی گرینگی دان به حه‌ز و ئاره‌زوه‌کانیان، ڕاست کردنه‌وه‌ی هه‌ڵه‌کان و خیانه‌ت نه‌کردن له خاک و نیشتیمان وه هه‌وڵ ده‌دات بۆ تێڕوانینێکی شیاو له سه‌ر پڕانسیپه‌کانی دیموکراسی، یه‌کسانی ژن و پیاو له زۆربه‌ی لایانه‌کانی ژیان و مافی ئینسان و عه‌داله‌تیه کۆمه‌ڵایه‌تیه‌کان، دین، عیلمانیه‌ت ،کۆمه‌ڵگای مه‌ده‌نی .\nئامانجه‌کانی حزب پێک دێت له:-\n1- هەموومان بەیەکەوە هاوکارو برابین بۆ دانانى بەردى بناغەى کوردستانێکى فیدرال و ئازادو نوێ .\n2- هه‌ڵبه‌ته ئه‌و بنه‌مایه‌ی که ئێمه کاری له‌سه‌ر ده‌که‌ین بۆ ڕزگارکردنی هه‌ر پێنچ پارچه‌ی کوردستانه ، بنه‌مایه‌کی نهێنیه ، شۆڕش به قه‌له‌م ، خۆپێشاندانی هێمنانه و ناساندنی زوڵم و زۆرداریه‌کانه له جیهان به ڕای گشتی و هاندانی دژه سه‌ره‌کیه‌کانمان به دژه ئاشکراکانمان به دوژمنه نادیارو کۆنه‌کانمان له ناو به‌رین، له ڕێگای ئازادى بیرو ڕا دەربڕین و خۆپێشاندان و رێپێوان و کۆبوونەوەى هێمنانە .\n3- بەیەک هەڵوێست دەست لەناو دەست باهەنگاو بنێین بۆ کۆمەڵگاى مەدەنى .\n4- ئازادى بیروڕا دەربڕین بۆ هەموو کەس دەستە بەر بکرێت .\n5- ئەنجامدانى هەڵبژاردنى ئازاد لە سەرتانسەرى کوردستان .\n6- باڵا دەست بوونى یاساو دابین کردنى ئاسایش و هێمنی بۆ هەموو هاوڵاتیان .\n7- دابین کردنى مووچە بۆ ئەوانەى کارناکەن و بێ کارن بەمەبەستى دابین کردنى ژیانیان و دوا ڕۆژیان (سیستەمى سۆشیال ، ضمان الاجتماعي) .\n8- سیستەمى دەسەڵات دەبێت فیدڕاڵى و فرە حزبى پەرلەمانى بێت .\n9- پارێزگارى کردن لەیەک پارچەیى خاکى کوردستان .\n10- ناساندنی ئه‌نفال جینۆسایدی کورد به جیهان و قه‌ره‌بوو کردنه‌وه‌یان له لایه‌ن حکومه‌تی عێراقی و 16/3 بکرێت به رۆژی جینۆسایدی مرۆڤایه‌تی له جیهاندا به ڕۆژی پشوو دابنرێت .\n8- چاککردنى بارو گوزەرانى کەس و کارى شەهیدان .\n9- گرینگى دان بەوەرزش-هونەر-ئەدەب-ڕۆشنبیرى .\n10- گرینگى دان بە مافى ئافرەتان و پیاوان و منداڵان .\n11- گرینگى دان بە تەندروستى خەڵک و پارێزگارى کردنى ژینگە .\n12- پارێزگارى کردن لە سامانى ئاو و ماسى .\n13- گرینگى دان بە زیندانە سیاسیەکان و دابین کردنى مافەکانیان .\n14- پابەند بوون بە ئاینى ئیسلام کەدوا ئایینى ئاسمانیە، لەگەڵ گرینگى دان بە ئایینەکان وه یان رێزگرتنیان .\n15- ڕێز گرتن له ئایین و ئاینزاکان ، بۆیه پێویسته چاکسازی له‌نێو پیاوانی دا ئایینی بکرێت .\n16- گۆڕینی دراو بۆ دراوێکی کوردی .\n17- گرنگى دان و پێشخستنى بارى ئابوورى کوردستان لە داهاتى نەوت و کشتوکاڵ و پیشه‌سازی و گەشت و گوزار .\n18- دامه‌زراندنی گه‌وره‌ترین ده‌زگای نه‌وتی کوردی.\n19- هه‌وڵدان بۆ درووست کردنی ووزه‌ی ئه‌تۆم، بۆ به‌کار هێنانی خزمه‌ت گوزارییه‌کان، به‌تاییبه‌تی به‌ده‌ست هێنانی ووزه‌ی کاره‌با.\n20- پێشینه‌ی خانوو به‌ره (سلفه‌ی عقار).\n21- گرنگى دان بەدەستهاتى تاکە کەسى و چاککردنى بارو گوزەران و ژیانیان .\n22- دروست کردنی خانوو، شوقه‌ی حکومی، دانییان به‌کرێ بۆ هه‌ژاران، که‌م ئه‌ندامان، ده‌رکراوان، کوڕان و کچانی تازه‌هاوسه‌ر، واتا خه‌ڵکانی بێ جێ گه‌و ڕێگه .\nچاکسازی پیاوانی ئایینی\nده‌بێت مامۆستایانی ئایینی بۆخۆیان فیقهه‌یه‌ک دابڕێژن که له‌گه‌ڵ ئه‌م چه‌رخه‌دا بگونجێت، کار بکه‌ن به لێکدانه‌وه‌ی قورئان و حدیثه‌کانی پێغه‌مبه‌ر (د.خ).\nکردنه‌وه‌ی مزگه‌وتی ئافره‌تان.\n چاکسازی سیاسی واتا هه‌وڵدان بۆ نه‌مان و ڕوخانی (نیزامي)سیسته‌می تاک ڕه‌وی له جیهان ، به‌تایبه‌تی له ڕۆژهه‌ڵاتی ناوه‌ڕاست ،واتا حوکم و ده‌سه‌ڵاتی خه‌ڵک بێت نه‌ک تاک ڕه‌وی .\n نەهێشتنى گروپى چەکدارى له نێو پارته سیاسیه‌کاندا، قەدەغە کردنى هەڵگرتنى چەک بۆ هاوڵاتیان تەنها ئەوانەى بەمۆڵەتى یاسایی نەبێت .\n له سیسته‌می سیاسی کوردستان هه‌وڵی گۆڕانی بنه‌ڕه‌تی ده‌ده‌ین، واتا له‌ڕه‌گه‌وه گۆڕان ئه‌نجام ده‌ده‌ین.\n بێ قه‌یدوو شه‌رت لادانی هه‌موو ئه‌و به‌ر پرسانه‌ی که زیاتر له ده‌ساڵه خاوه‌ن ده‌سه‌ڵاتن.\n دابین کردنی ئاسایشی ته‌واو بۆ هه‌ر سه‌رکرده‌یه‌ک کاتێک له‌سه‌ر ده‌سه‌ڵات خانه‌نشین کرا یان به‌پێی ویستی خۆی ده‌ستی له کار کێشایه‌وه واتا به‌بێ کوده‌تا ده‌ستبه‌رداری ده‌سه‌ڵات بوو .\n ئێمه بۆیه داوای فیدرالیه‌ت ده‌که‌ین له چوار چێوه‌ی کوردستانی گه‌وره تا کێشه‌ی (سوڵته) حوكـمڕانیمان نه‌مێنێت له دوا ڕۆژدا، جارێکی تر توشی براکوژی، خۆکوژی نه‌بینه‌وه، دوای ڕزگار کردنی کوردستانی گه‌وره کێشه‌ی کاری هه‌ره گه‌وره‌ی داهاتوومانه .\n ڕێگه گرتن له‌هه‌موو پرۆتۆکۆلێکی نهێنی له‌نێوان هه‌رجیهه‌تێک و ده‌زگایه‌ک له‌گه‌ڵ ووڵاتان .\n گۆڕینی یاسای هه‌ڵبژاردنه‌کان له لیستی حیزبیه‌وه بۆ لیستی که‌سایه‌تی شیاو و هه‌ڵبژێردراو ڕاسته‌وخۆ له‌لایه‌ن میلله‌ته‌وه .\n دژی هه‌موو دکتاتۆریه‌تێکی ڕه‌ها و تووند ڕه‌وین، جا چ دیینی بێت یان دکتاتۆری پڕۆلیتاری، یا عه‌له‌مانی …هتد .\n پاکسازی له نێو ڕێکخراوه ناحکومیه‌کان، به‌رپرسی هه‌ر ڕێکخراوێکی سه‌ربه‌خۆ کادیری هه‌ر حزبێک بێت، وه‌یان به‌رپرسیارییه‌تی له حکومه‌ت هه‌بێت، ده‌بێت ڕێکخراوه‌که ته‌جمید بکرێت.\n جیاکردنه‌وه‌ی ده‌زگای ئاسایش و سوپاو پۆلیس له جیزب، سه‌ربه‌خۆیی ته‌واوی خۆیان هه‌بێت.\n گۆڕانی ته‌واو له یاساکانی حزبی به‌عسی پێشوو.\n چاکسازی ئابووری هه‌وڵ ده‌دات بۆ نه‌هێشتن و له ناو بردنی وه‌حشی گه‌رانه‌ی سه‌رمایه‌داری .(راسمالي وحشی گه‌رانه) .\n لێکۆڵینه‌وه له‌و سه‌رمایه‌دارانه‌ی که به‌هۆی خاپ به‌کار هێنانی ده‌سه‌ڵات و سامانی گه‌له‌وه ده‌وڵه‌مه‌ند بوونه.\n بۆ به‌رزکردنه‌وه‌ی ئاستی (ئیقتصادی) ئابووری ووڵات، پێویسه لاوان (عنصرێک) کاره‌کته‌رستی ئه‌ساسی بن .\n قه‌ده‌غه‌کردنی ڕیبا له بازاره‌کان و نه‌هێشتنی له بانکه‌کان.\n چاودێری کردنی بازاڕی ئازاد .\n کاری ئێمه له‌پێناو چیینه هه‌ژاره‌که بگه‌یه‌نینه سه‌ره‌وه‌و ناوه‌ڕاست.\n ڕێگا گرتن له ناردنه ده‌ره‌وه‌ی پاره‌ی زۆر به بێ ئاگادارکردنه‌وه‌ی حکومه‌ت ، ته‌نیا بۆ مه‌به‌ستی کڕینی کارگه‌و مادده‌ی پێویست .\n کڕینی چاپخانه‌ی گشتی بۆ کوردستان و ڕاهێنانی کادیری کاراما بۆ به‌کار هێنانی چاپه‌مه‌نی .\n قه‌ده‌غه کردنی بێ قه‌یدو شه‌رتی یاریگا و شوێنی قومار کردن له سه‌رتانسه‌ری کوردستان .\n که‌م کردنه‌وه‌ی موچه‌ی به‌رپرسان، به‌رزکردنه‌وه‌ی مووچه‌ی فه‌رمانبه‌ران به‌گشتی ، مامۆستا، کرێکار، دکتۆر…هتد\n چاکسازی فه‌رهه‌نگی واته ڕێگه گرتن له خه‌ته‌نه کردنی کچان .\n بڕینه‌وه‌ی مووچه بۆ هه‌موو خێزانێک که مناڵیان له خوار 16 ساڵیه و باوکیان یان دایکیان نه‌ماوه، بۆ مناڵه‌کان تا ته‌مه‌نیان ده‌بێته 16 ساڵ .\n دۆزینەوەى ڕێگا چارەیەکى گونجاو بۆ کێشەى قەیرەیى و ڕەبەنى و هاندان و یارمەتى دانى گه‌نجان بۆ دروست کردنى ژیانى هاوسەرگیرى و دەستەبەرکردنى پێداویستیەکانیان و هەوڵدانیان بۆ لێک نزیک بوونەوەیان .\n په‌روه‌رده‌یه‌کی ڕه‌سه‌ن بۆ گه‌نجان و مێرد منداڵان بۆ دوا ڕۆژ.\n ڕێگاگرتن و قەدەغەکردنى زۆربوونى منداڵ ، سنوور دانان بۆ ڕێژه‌ی منداڵ بوون .\n قه‌ده‌غه کردنی دیارده‌ی خه‌ته‌نه کردن له نێو مێینه‌دا .\n ڕێگا گرتن له گه‌وره‌به بچوک و ژن به ژنی و نه‌هێشتنی ماره‌یی زۆر .\n به هه‌موو شێوه‌یه‌ک یاساغه خۆ ڕوت کردنه‌وه‌ی ته‌واو- نێر و مێ له هه‌ر شوێنێکی کوردستان بێت .\n سزای زیندانی بۆ هه‌ر کارێکی سێکسی نێوان نێر و نێر واتا نێر بازی و میینه بازی واتا ڕه‌گه‌زی مێینه له‌گه‌ڵ مێینه .\n گه‌وره‌ترین سزای زیندانی که‌متر نه‌بێت له 10 ساڵ له‌سه‌ر ده‌ست درێژی سێکسی له‌گه‌ڵ مناڵی خوار 16 ساڵی .\n یه‌کێک له هه‌ره کاره گرینگه‌کانی ئێمه پاراستنی کوردستانه له کۆنتڕۆل کردنی هێنانه ناوه‌وه‌ی نه‌خۆشیه‌کانی ئایدزه .\nپاکسازی و چاکسازی حکومی واتا ده‌وڵه‌ت\nدامه‌زراندنی لێژنه‌ی (نه‌زاهه‌ت) پاک، پێک هاتبێت له به‌رپرسانی ڕێکخراوه ناحکومییه‌کان، ده‌بێت شه‌فاف و ڕوون بن، وه ده‌بێت پێک هاتبن له‌چه‌ندین لێژنه، بۆ هه‌ر لێکۆڵینه‌وه‌و لپێچانه‌وه‌ی کارێکی حکومی 3سێ لێژنه پێک بێت، وه باجی تاییبه‌تیان هه‌بێت، ڕێگه‌یان واڵابێت بۆ هه‌ر شوێنێک که بیانه‌وێت کاری تیا بکه‌ن .\nده‌زگایه‌کی ڕاگه‌یاندن بۆیان ته‌رخان بکرێت، به ڕوون و ئاشکرایی گه‌نده‌ڵییه‌کان به خه‌ڵک ڕابگه‌یه‌نن .\nناوى حزب: حزبى ڕاستى کوردستان\nحزب کاردەکا لەسەرتانسەرى جیهان\nئارمی حزب / کۆترێکی سپی په‌یامبه‌ره، ئاڵای کوردستان به‌مللیه‌وه‌یه‌تی، له‌گه‌ڵ نامه‌یه‌ک، که په‌یامی ڕاستی تیادا نووسراوه .\nهەیکەلى ڕێکخستنى حزب :-\nیەکەم : کۆنگرە /بڕیاری کۆنگره گەورەترین دەسەڵاتە لەناو حزب وە لە هەر (2)دوو ساڵ جارێک دەبەسترێت ،وە ئەندامانى کۆمیتەى ناوەندى یان ( سه‌رکردایه‌تی) ئەگەر نیوەى زیاتر دەنگ بدەن بۆ داخستنى کۆنگرە بۆماوەى یەک ساڵ .\nکۆنگرە پێک دێت لە ئەندامانى کۆمیتەى ناوەندى ئەندامانى یەدەگ وەئەندامانى لقەکان( بنکه‌کان ) و نوێنەرانى ڕێکخراوەکانى ترى حزب .\nبڕیاردان لەسەر دانان و گۆڕینى پەیڕەو و پڕۆگرام بەپێى بارودۆخى ئەو کاتە ده‌بێت .\nگوێ گرتن لە ڕاپۆرتى کۆمیتەى ناوەندى و ڕامیارى و ڕێکخستن و دارایى و ڕاگەیاندن و کۆمەڵایەتى گفتۆگۆکردن و هەڵسەنگاندنى کارو چالاکیەکانیان .\nدەست نیشان کردنى ئەندامانى کۆمیتەى ناوەندى و ئەندامانى یەدەگ و هەڵبژاردنیان لە نێوان دوو کۆنگرە\nتەماشاکردن وە پێداچوونەوەى سکاڵاى ڕێکخستنى حزبى و ئەندامان .\nهەڵوەشاندنەوەى حزب بە بڕیارى زیاتر لە نیوەى ئەندامانى کۆنگرە دەبێت .\nدووەم : کۆنفرانس / کۆنفرانس لە کاتێک دا دەبەسترێت کە پێشکەوتنێکى گرنگ بێتە دى یان گۆڕانکاریەک لە بارودۆخدا بەسەر کوردستان دا بێت یان لەسەر داواى نیوەى زیاترى ئەندامان .\nئەندامانى کۆمیتەى ناوەندى و ئەندامانى لیژنەى پارێزگاکان و قەزاکان و ناحیەکان کۆمەڵگا گەورەکان بەشدارى دەکەن .\nکۆنفڕانس هەموو دەسەڵاتێکى هەیە وەک کۆنگرەو بەڵام ناتوانێ کۆمیتەى ناوەندى هەڵوەشێنێ و گۆڕانکارى لە پەیڕەو و پڕۆگرامى چارەنووسى حزب بکات .\nپێویستە کۆمیتەى ناوەندى پابەندى بڕیارەکانى کۆنفڕانس بێت .\nسێ یەم: (کۆمیتەى ناوەندى)/ کۆنگرە (کۆمیتەى ناوەندى) هەڵدەبژێرێ وە کۆمیتەى ناوەندى پێک دێت لە 34 سی وچوار ئەندام و 6 شه‌ش یەدەگ و پێویستە ئەو ئەندامەى خۆى هەڵدەبژێرێ بۆ کۆمیتەى ناوەندى دەبێت ئەم مەرجانەى خوارەوەى تێدا بێت :-\n• لە تەمەنى (25) ساڵی کەمتر نەبێت .\n• لێهات و چالاک و ڕۆشنبیر بێت و بڕواى بە پەیڕەو و پڕۆگرامى حزبى ڕاستى کوردستان بێت .\n• خاوەن ڕەوشتێکى باش بێت .\n• پلەى بەرزى نەبووبێت لە حزبى بەعسى پێشوو .\n• کۆمیتەى ناوەندى گەورەترین دەسەڵات لە نێوان دوو کۆنگرە بەرامبەر هەموو کارەکان .\n• سەرپەرشتى کارگێڕى و هەموو کارو چالاکى و ڕێکخستنەکانى دەکات بەئامانجى هێنانەدى ئامانجەکانى حزب کە لە پەیڕەو و پڕۆگرامى ناوەخۆ دا هەیە .\n• کۆمیتەى ناوەندى لەسەر داواى (م.س) هەڵدەستێ بەکۆبوونەوە ئاساییەکانى لە سێ مانگ جارێک بەئامادەبوونى ئەندامان و وە دەکرێ ئەندامانى یەدەک بەشدار بن بە بڕیاری (م.س) .\n• هەڵدەستێ بەجێ بەجێ کردنى بڕیارەکانى کۆنگرە بەپێى نەخشەیەکى گونجاو وەبەرنامەیەکیش دادەنێ بۆ جێ بەجێ کردنى .\n• بۆى هەیە (م.س) و ئەندامانى هەڵدەسەنگێنێ سەرزەنشتیان بکات .\n• کۆمیتەى ناوەندى بەرپرسیارە لە کارو چالاکیەکانى وە هەر ئەندامێکى بەرپرسیارە لەکارو کردەوەکانى تایبەت بەخۆی و پابەندبوون بەپەیڕەو و پڕۆگرامەکانى حزب کە لەئەستۆیدایە .\n• ئەگەر ئەندامێکى کۆمیتەى ناوەندى تووشى سزاى دەرکردن یان دوورخستنەوەى هات لە حزب ئەوە تەنها بۆ کۆمیتەى ناوەندى هەیە کەوا ئەو بڕیارە بدات بەبڕیارى زیاتر لە نیوەى ئەندامانى ڕاسپاردنى کۆنفڕانس یان کۆنگرە بە ئەنجامدانى ڕێ و شوێنى پێویست .\nچوارەم :- مەکتەبى سیاسى\n• کۆمیتەى ناوەندى لەنێوان ئەندامانی دا ئەندامانى مەکتەبى سیاسى هەڵدەبژێردرێت کە پێک دێت لە (9) ئەندام (7) ئەندامى سەرکردایەتى و (2) ئەندامى یەدەک ،وە لەکاتى پێویست دا دەکرێ دووبارە هەڵبژێردرێنەوە .\n• مەکتەبى سیاسى دەبێتە کارگێڕى و کۆمیتەى ناوەندى نوێنەرایەتى دەکات وە کارى ئەوان دەکات و هەڵدەستی بەئەنجامدانى کۆبوونەوەو جێ بەجێ کردنى بڕیارەکانى کۆنگرەو کۆمیتەى ناوەندى .\n• (م.س) چ وەک دەزگاو چ کەسایەتى ، بەرپرسە بەرامبەر کۆمیتەى ناوەندى .\n• پێویستە لەسەر (م.س) راپۆرتى ڕێک و پێک پێشکەشى کۆبوونەوەکانى کۆمیتەى ناوەندى بکات تایبەت بەهەموو کارە سیاسیەکانى حزب و رێکخستن و راگەیاندنى دارایى و کۆمەڵایەتى پەیوەندیە گشتى یەکان .\nپێنجەم :- (سەرپەرشتی کارى گشتى) و (جێگرى سەرپەرشتى کارى گشتى) و (سکرتێر) .\nسەرپەرشتى کارى گشتى : کۆمیتەى ناوەندى هەڵدەستێ بە هەڵبژاردنى (س.گ) لەنێوان ئەندامەکان و لەگەڵ هەڵبژاردن و جێگرو سکرتێر لەیەکەم کۆبوونەوەدا لەدواى کۆنگرەدا.\nکۆمیتەى ناوەندى دەسەڵاتیان دەستنیشان دەکات و وە مافى هەیە ئەگەر پێویستى کرد دووبارە هەڵیان بژێریتەوە .\nململانێکانی ناو حزب\nئاساییه له‌سه‌ر ئه‌ساسی (مونافه‌سه) ململانێ و پێشبڕکێ کاربکرێت، له‌یه‌ک بوونی هه‌ر بیروو بۆچونێک ده‌سه‌ڵاتمان به‌هێز ده‌بێت و ڕه‌نگدانه‌وه‌ی ده‌بێت له بڕیارداندا.\nله‌هه‌ر بڕیارێک ئه‌ک لایی نه‌کرایه‌وه، سه‌رپه‌رشتی کاری گشتی و یه‌ک له ئه‌ندامانی مه‌کته‌بی سیاسی بۆیان هه‌یه مافی ڤیتۆ به‌کار بهێنن بۆ ئه‌وه‌ی به بیرو بۆچوونه‌کاندا بچنه‌وه ، وه‌یان بڕیاره‌که دوا بخه‌ن بۆ ماوه‌یه‌ک، که زیاتر نه‌بێت له شه‌ش مانگ.\nهه‌ر ململانێیه‌ک هه‌بێت نابێت له‌سه‌ر ئه‌ساسی به‌رژه‌وه‌ندی شه‌خصی و تایبه‌تی ده‌سه‌ڵات بێت.\nبەندى پێنجه‌م:- ئەندامى حزب .\n• هەموو هاووڵاتیەک بەبێ جباوازى نەتەوەو مەزهەب و ڕەگەز هەموو کەسێک ئازادە بێتە ڕێزى ئەم حزبە، ببێتە ئەندام چ کورد یان عەرەب یان فاس یان تورک و تورکمان یان ئاشورى و کلدان و یەزیدی و فەیلى…هتد .\n• بۆ هه‌موو که‌سێک هه‌یه ببێته ئه‌ندام، گه‌ر هه‌ر جۆره ئایدیاو فکره‌یه‌کی تری هه‌بێت، ته‌نیا دژی ئینسانیه‌ت نه‌بێت .\n• پێویسته دوو ئه‌ندامی حیزب بیناسێنن .\n• تەمەنى لە (16) ساڵ کەمتر نەبێت وە بۆ هەردوو ڕەگەز (نێرو مێ) .\n• پەیڕەو و پڕۆگرامى حزب بخوێنیتەوەو پابەندى بێت وە شەڕەفى ئەندامێتى پێ دەرێت .\n• بۆ ماوه‌ی دوو مانگ له ژێر تاقی کردنه‌وه دا بێت .\n• لەدواى دوو مانگ دەبێتە پاڵێوراو .\n• ئابوونه‌وه‌ی ساڵانه بدات و به‌ژداری ڕه‌مزی له داهاتی ماددی حیزبدا بیکات .\n• کاربکات لە ڕێکخراوێک یان لە شانۆیەکى حزب .\nئەرکەکانى ئەندامى حزب :-\n• پابەندبوون بە پەیڕەو و پڕۆگرام و سیاسەتى حزب .\n• بڕیارو سیاسه‌ته‌کانی حزب جێ به جێ بکات وه به هه‌موو تواناوه بەرگرى لە حزب و سەرپەرشتیکارى گشتى تا هەڤاڵانی بکات .\n• پاراستنى نهێنیەکانى حزب و یەکێتى حزب .\n• پێویستە بەرژەوەندى گەل و بەرژەوەندى حزب لە سەرووى بەرژەوەندى خۆیدا بێت .\n• پێویستە راستگۆو پاک بێت لەگەڵ حزب و ڕاستیەکان لە حزب نەشارێتەوە .\n• پێویسته وه‌لائتان بۆ سه‌رکرده‌که‌تان، قائیده‌که‌تان ، بۆ نیشتیمان ، بۆ دایک، بۆ حیزب و که‌س وکارتان هه‌بێت .\n• باوه‌ڕی ته‌واوی هه‌بێت به به‌نده‌کانی مافی مرۆڤ و یه‌کسانی ژن و پیاو له مه‌یدانی کاردا .\n• کاربکات بۆ بەرزکردنەوەى ئاستى هزرى و رۆشنبیرى حزبى و گشتى .\n• پەیوەندى بەتین بکات لەگەڵ خەڵک و ئامانج و مەبەست و هەڵوێستى حزب بۆیان شیبکاتەوە ،لەهەمان کاتدا گوێ بگرێ لە راو بۆچوونیان ،هەست بەئازار و هیواو ئاوات و داخوازیەکان بکات و بیگەیەنێت بە حزب .\n• نابێت بچێتە ڕیزى هیچ دام و دەزگاى ئاسایش و دام و دەزگاکانى هەواڵگەرى و لەو چەشنە لەناوەخۆ و لە دەرەوە ،نابێ هیچ پەیوەندیان پێوە بکات بەبێ رەزامەندى حزب.\n• حزب ئاگادار بکاتەوە لە گۆڕینى جێگاى دانیشتن و نیشتە جێ بوون و کارکردنى .\n(مافى ئەندامى حزب)\nمافەکانى ئەندامى حزب :\n• ئەندامى حزب مافى رادەربڕینى و پێشنیارو بەژدارى کردنى هەیە لە کۆبوونەوەکان گفتوگۆکانى حزبى بە ئازادى مافى هەیە بەژدارى بکات لە نەخشەى سیاسەتى حزب و وە مافى چاودێرى جێ بەجێ کردنى ئامانجەکانى حزبى هەیە .\n• مافى رەخنەگرتنى هەیە لەهەر دەزگاو رێکخراوێکى ناو حزب یان ئەندامى ناو حزب،هەروەها ئەوەش هەمووى لەناو کۆبوونەوەکانى حزبى جێ بەجی دەکرێت .\n• وه مافی هیچ که‌سێک نیه ڕێگه له بۆچوون و ته‌فسیره جیاوازه‌کان بگرێت .\n• دەست نیشان کردن و هەڵبژاردنى دەزگاکانى حزبى و بەپێى دەقى پەیڕەوى ناوەخۆ دەبێت .\n• مافى بەرگرى لە خۆکردنى هەیە لەکاتى ڕووبەڕووبونەوەى سزاى حزبى .\n• مافى داواکردنى یارمەتى هەیە لە حزب لە کاتى پێویست .\n• مافى وازهێنانى هەیە لە حزب لەگەڵ پێشکەش کردنى داواکاریەک کە هۆى وازهێنانەکەشى تێدا ڕوون بکاتەوە ،دەتوانێت لەدواى پاشگەز بوونەوەى بگەڕێتەوە ناو ڕێکخستنەکانى حزب وە هەر ئەندامێک بۆ ماوەیەکى درێژ پەیوەندى بەحزبەوە پچڕا بەبێ مۆڵەت وەیان بەبێ هۆ ئەوا بەوازهێنان دادەنرێت لە حزب پێویستە شەڕەفى ئەندامیەتى بپارێزێت لەکاتى بەندبوون و گیرانى بەهۆى کارى سیاسى .\n• سزادانى حزبى کارێکى گرینگ و پێویستە بۆ رێک و پێکى و پەورەدەکردنى ئەندامانى حزب ،بۆ ئامانجى بەرزکردنەوەى ئاستى پابەندبوونى حزبى و پارێزگارى لەیەکێتى سەلامەتى حزب وە تواناى جێ بەجێ کردنى کارەکانى وە پێویستە سزاى حزبى بەکارنێت تاکو ڕێگا چارەو شێوازەکانى ترى پەروەردە و ڕۆشنبیرکردن و ئارستەکردنى ئەندامانى حزب نەگرێتە بەر .\n• ئەو سەرپێچیانەى کە پێویست دەکات سزاى حزبى لەسەر دا جێ به جێ بکرێ .\n• کەم تەرخەمى و پشت گوێ خستنى جێ بەجێ کردنى کارەکان و بڕیارەکانى حزب .\n• ئاشکراکردنى نهێنى حزب زەرەر گەیاندنى بە ئاسایشى حزب .\n• سەرپێچى کردنى ئامانجە ستراتیژیەکانى حزب .\n• لەدەست دانى یەک لەمەرجەکانى ئەندامیەتى کەلە پەیڕەوى ناوەخۆدا هەیە .\n• خراپى بەکارهێنانى سامان و دارایى کەلوپەلى حزب و گەندەڵى دارایى .\n• خیانەت کردن و کارکردن لەگەڵ دوژمن سزاکانى حزبى بەپێى زنجیرەى پلەى سەرپێچى و دووبارەکردنەوەى .\n• ئاگادارکردنەوەى نهێنى .\n• ئاگادارکردنەوەى ئاشکرا .\n• دابەزاندنى لەپلەى بەرپرسیاریەتى .\n• ڕاگرتن لە مافى پلەى حزبى تا کاتێکى دیارى کراو .\n• لادان .\n• دەرکردن .\n• حزب پێکهاتەى ڕێکخستنى تایبەتى خۆیى هەیە لەسەر بنەماى ڕێکخستنى تر کە جیاوازە لەگەڵ بنکەکانى تر کە باس کران ئەویش بەپێ ى پێویستى کارى سیاسى و بەرژەوەندى حزب .\n• حزب هێڵى ڕێکخستنى پیشەیى هەیە وەک ڕیکخستنەکانى ئافرەتان و بێکاران و مامۆستایان و پیاوانى ئایینى خوێندکاران و ئەندازیاران و لاوان و پارێزەران و پزیشکان وجیۆلۆجیان و هونەرمەندان و ….هتد کەبەستراون بە لیژنەى پارێزگا .\nیەکەم / سه‌رچاوه‌ی دارایى پێک دێت لە\n• ئابوونەى حزب لە ئەندامانى کە نووسینگەى دارایى تەرخانى دەکات .\n• ئەو بەخشین و کۆمەکەى ئەندامان و لایەنگران و دۆستان دەیبەخشن.\n• قازانجى ئەو چالاکیانەى حزب .\n• یارمەتیە مرۆییەکان لەسەر بنەماى پاکى و بێگەردى .\n• هەر سەرچاوەیەکى تر کە لێژنەى ناوەندى بڕیارى لەسەر دەدات .\nدووەم:- دارایى حزب لە بودجەى مانگانە رێک دەخرێت کە تیایدا چى دەست کەوتووە و چى سەرف کراوە کە لەلایەن نووسینگەى دارایى و ووردبینى دارایى دادەنرێت .\nمەکتەبى سیاسى و نوسینگە تایبەتیەکان و لیژنەى پارێزگاکان و لیژنەکانى شارە گەورەکان و ناوچەکان و ڕیکخستنى تایبەت و هێڵەکانى ڕێکخستنى پیشەیى ،ئەمانە گشتیان هەریەکە بودجەى تایبەتى بەخۆى هەیە .\nسێ یەم:- دەسەڵاتى وەرگرتن و سەرف کردنى دارایى بەپێى ڕێوشوێنى دارایى گشتى دەست نیشان دەکرێت کەلەلایەن نوسینگەى دارایى و ووردبینى داراییەوە دادەنرێت\nبانگه‌وازی خێرخوازی :-\nتا ئێستا حیزب ئابوونه‌ی حیزب له هیچ ئه‌ندامێک وه‌رنه‌گیراوه ، ته‌نیا به‌خشینی هاوکاری له لایه‌ن ئه‌ندامانه‌وه به دڵی خۆیان\nوه ئێستا ئێمه پێویستمان به ئابوونه‌ی حیزب هه‌یه تا که‌ناڵێک ده‌دۆزینه‌وه . وه ئێستا دوو ڕێگه چاره‌مان هه‌یه یا حیزب دووباره له دوای که‌ناڵێک بگه‌ڕێت بو هاوکاری ماددی وه‌ربگرێت وه‌یان خۆبه‌خشانه هاوکاری حیزب بکه‌ن تا بتوانین به‌ژدار بین له هه‌ڵبژاردنی داهاتووی ده‌وڵه‌ت ، وه ئه‌مڕۆش ئه‌گه‌ر بمانه‌وێت داهاتوومان باش بێت ده‌بێت کارو چاڵاکیه‌کانمان په‌ره‌پێ بده‌ین.\nداوا لە گشت خێرخوازان دەکەین بۆ پێشکەش کردنى دەستى یارمەتى و کۆمەک جا چ تاکە کەسى بن یان کۆمپانیا یاخود لایەنى خێرخوازى تر.\nیەکەم : هۆکانى ڕگەیاندن بەستراونەتەوە بە نوسینگەى ڕاگەیاندن کە لەگەڵ مەکتەبى سیاسى پلانێکى گشتى داڕێژراو دادەنێن و چاودێرى کردارەکانى دەکات .\nدووه‌م: ئەرکەکانى دەزگاکانى ڕاگەیاندن ئاوێنەى سیاسەتى ناوەخۆ و دەرەوەى حزبە، لەگەڵ بڕواو هەڵوێستى حزب بەرامبەر کێشە جیاوازەکانى گەلى عێراق و ووڵاتانی تر ، بەشێوازى ڕاگەیاندن و هاوچەرخى سەرکەوتوو .\nسێ یه‌م:- هۆیەکانى ڕاگەیاندنى حزب پێک دێت لە\nآ- ئێزگه‌کانى ڕادیۆى ناوەندى.\nب-ئێستگەکانى ڕادیۆى ناوچەیى.\nج- ڕۆژنامەى حزبى ناوچەیى.\nد- گۆڤارە ناوەندە ناوخۆییەکان .\nڕ- پەرتووک و نامیلکەو بەیاننامەکان و …هتد .\nچواره‌م:- خۆ ڕۆشنبیرکردن / خۆ ڕۆشنبیرکردن حزبى و گشتى ڕۆڵى سەرەکیان لەخولقاندنى ناسنامەو کەسایەتى حزب و ئەندامانى هەیە ،پەیوەندى گیانى نێوان حزب و ئەندامان و لایەنگرانى پتەو دەکات ،خۆ ڕۆشنبیرکردن ئامانجدار (مەبەستداره) بۆ خۆ ڕاگرتن و بنکەى حزب زۆر گرنگە بەرامبەر کێشەکانى دژى ئەنجام دەدرێت و ڕێگا دەگرێ لە دوژمنان و نەیاران کەوا کارى تیرۆرى و تێکدەرانە لەناو حزب ئەنجام دەدەن .\nبەرنامەى خۆ ڕۆشنبیرکردن بۆ ئەندامانى حزب بەم ڕێگایانە دەبێت:-\nا-خولى خۆ ڕۆشنبیرکردن .\nب- ئەلقەى خوێندن .\nج- کۆڕسى تایبەتمەندى .\nد- گۆڤارە ناوخۆییەکانى حزب .\nڕ- خولى لەناو بردنى نەخوێنددەوارى .\nبەرنامەیەکى خۆڕۆشنبیرکردن دروستکرنى گشتى دەست نیشان دەکرێ بۆ ڕاکێشانى زۆرترین لایەنگران بۆ حزب کە لەلایەن نوسینگەى ڕاگەیاندن جێ به جێ دەکرێت بە هەماهەنگى لەگەڵ مەکتەبى سیاسى و مەکتەبى ڕێکخستن و مەکتەبى لێکۆڵینەوەکان ،ئاڕاستە دەکرێت بۆ گشت چینەکان و توێژەکانى پیشەیى و کۆمەڵایەتى بەبەکارهێنانى هۆیەکانى ڕاگەیاندن کە لەبەر دەستى حزب دایە .\nله کاتی کۆنفرانس دا ئه‌م به‌رنامه‌و په‌یڕه‌وی ناوه‌خۆیه پێداچوونه‌وه‌ی له‌سه‌ر ده‌کرێت ، وه له گۆنگره‌دا ده‌بێته ده‌ستوور. lookup domain owner


ڕوونکردنەوەیەک لەسەر سانسۆرکردنی پرسیارێکم لەم دانیشتنەدا لەگەڵ کاک شاسوار – لڤین پرێس\nلڤین: وەرگیراوە لە فەیسبووکی ڕێباز مەجید\n* هەفتەی ڕابردوو لەلایەن دەنگی ئەمەریکاوە ئاگادارکرامەوە کە لەلایەن سەرۆکی جوڵانەوەی نەوەی نوێوە بانگهێشتکراوین بۆ دانیشتنێکی کراوە کە ئەتوانین پرسیارەکانمانی ئاراستەی بکەین. وەختێک لەگەڵ برادەرانی ئێن ئار تی قسەم کرد، داوایان کرد کە کامێرای خۆمان نەبەین و ئەوان هەمووی ڕیکۆرد دەکەن و بڵاوی دەکەنەوە. حەتمەن ئەم داواکارییە زۆر کێشەدارە.\nوتم گەرەنتی چییە کە لێینابڕن و دەستکاری ناکەن؟\nوتیان بەدڵنیاییەوە ئەوە ئەمانەتە و هەرگیز شتی وا ناکەین و وەک خۆی بڵاودەبێتەوە. بەڵام دوای بڵاوبوونەوەی، بینیم کە لەگەڵ بەڵێنەکەیان ڕاستگۆ نەبوونە و پرسیارێکی منیان قرتاندووە.\nمن لە کاک شاسوارم پرسی: باسی بێ ئومێدی خەڵک لە پرۆسەی سیاسیی ئەکەیت بەهۆی ئەزموونی ئۆپۆزسیۆن لە ڕابردوودا، ئایا بیرت لەوەکردووەتەوە یان ناترسیت جوڵانەوەکەی تۆش جارێکی تر لە ناو خەڵکدا نائومێدیی درووستبکات و ببێتە ئەزموونێکی وەک ئەوانەی تر؟\nکاک شاسوار بە پێکەنینێکەوە وتی: ئەگەر بڵێم ناترسم، ڕاستناکەم.\nدواتر درێژەی بە قسەکانی دا و شتی زیاتری وت لەسەر ئەو بابەتە.\nبەڵام کە تەواوی چاوپێکەوتنەکە بڵاوکراوەتەوە، ئەم بەشەی پرسیار و وەڵامەکان لە بەرنامەکەدا بڕابوو بە پێچەوانەی ئەوەی بەڵێنمان پێدرابوو.\nحەتمەن لەکاتێکدا بەرەو هەڵبژاردن دەڕۆین، لەڕووی دیبلۆماسییەوە نیشانەی لاوازییە گەر سەرۆکی حزبێک ئاماژە بەوە بکات کە دەترسێ لەوەی خەڵک نائومێدبکات.\nبەڵام پرسیارەکەی من نە دژی هیچ ئیتیکێک بووە، نە بێڕێزییەکی تیابووە، نە ئیستیفزازی بووە، کاک شاسواریش ئەو دەم بە ئاسایی و پێکەنینەوە وەڵامی دایەوە.\nهیچ مانایەک بۆ دانیشتنی ڕۆژنامەوانیی نامێنێتەوە گەر ئەو پرسیار و وەڵامانە دابنێیت کە بەدڵتە و ئەوانە بقرتێنی کە بەدڵت نییە. ناکرێت ڕۆژنامەنووس وەک بوکەڵەیەک بەکاربهێنرێت بە سانسۆرکردنی ئەو پرسیارەی بەدڵت نییە یان پێتوایە وەڵامێکی درووستت بۆی نەبووە.\nمن حەتمەن لێرەدا تەنها کەسێک لێی نیگەران بم خۆمم، چونکە بە دڵێکی پاکەوە متمانەم بە پەیمانی کاک شاسوار و ئێن ئار تی کرد کە بە ئەمانەتەوە دەیگەیەنن.\nمتمانەیەکم بەوان بەخشی و ئەوان ئەمانەتەکەیان نەپاراست. ئەمە بوو ئەزموونێک تا جارێکی تر زیاتر وریا بم. ویستم ئێوەش لێی ئاگادار بن.\n*پەیامنێری دەنگی ئەمریکا


سوبحی مه‌هدی:یەكەم هەنگاو بەرەو چارەسەر داننانە بە شكست و هەڵەكاندا - ئاگاپرێس | Aga Press\nچوار شه‌ممه 10 كانونی دووه‌م 2018\nسوبحی مه‌هدی:یەكەم هەنگاو بەرەو چارەسەر داننانە بە شكست و هەڵەكاندا\nبەروار : 10 كانونی دووه‌م 2018\nله ماوه‌ی پێشوودا له چه‌ند شوێنێکی جیهاندا یادی سه‌د ساڵه‌ی شۆڕشی ئۆکتۆبه‌ری ساڵی 1917 ی روسیا کرایه‌وه، له روسیاش، پارتی کۆمۆنیستی روسیا، چه‌ند یادێکی گه‌وره‌ی به‌م بۆنه‌یه‌وه سازکرد و له چه‌ندین وڵاته‌وه پارته کۆمۆنیسته‌کان به‌شداربوون، حزبی شیوعی کوردستانیش، شاندێکی به سه‌رۆکایه‌تی سوبحی مه‌هدی ئه‌ندامی کۆمیته‌ی ناوه‌ندی، به‌شداردی له‌و یاده کرد.\nپێمان باشبوو له نزیکه‌وه کاک سوبحی بدوێنین باسی ئه‌و کۆبوونه‌وه و چه‌ند ته‌وه‌رێکی تایبه‌ت به‌و یاده‌ی له‌گه‌ڵدا بابکه‌ین.\nسازدانی : ئه‌رده‌ڵان عه‌بدوڵڵا\n+ لە ماوەی پێشوودا بەشداریتان لە کۆبونەوەیەکی تایبەت بە یادی سەد ساڵەی شۆرشی ئۆکتۆبەر لە روسیا کرد، دەتوانین بزانین جۆری کۆبونەوەکە چۆن بوو؟ چەند پارتی جیهانی تێیدا بەشدار بوون؟\n– لەسەر بانگهێشتی حزبی شیوعی لە روسیای فیدراڵ و بە بۆنەی یادی 100 ساڵەی شۆرشی ئۆكتۆبەر، بەشداریمان لەو چالاكیانەدا كرد كە بەو بۆنەیەوە ریكخرابوون. لە هەردوو شاری سانتبگرسبۆرك (لینینگراد) و (مۆسكۆ) دا لە رۆزانی 31 ی ئۆكتۆبەر تا 7ی نۆفمبەر .\nرۆژانی 1-11 و 2-11 لە لینینگراد، تەرخان كرابوو بۆ نۆزدەهەمین دیداری حزبە شیوعی و كرێكارییەكانی دونیا كە 103 حزب لە وڵاتانی جیهانەوە بە وەفد بەشدارییان كرد. لە نێویاندا وەفدی حزبی شیوعی عیراق و حزبی شیوعی كوردستان بەشداربووین.\nرۆژی 6-11 لە مۆسكۆ دیداریكی تر كە دیداری چەبەكانی جیهان بوو 133 حزب و رێكخراوی چەب بەشدار بوون. لەو دیدارەدا كە لە ژێر دروشمی (اختراق نحو الاشتراكیە) بە شداریمانكرد.\nدیداری شیوعییەكانی جیهان لە ژێر دروشمی (بەرەو سۆشیالیزم) بەرێوە چوو. كە هەر حزبیك، لەو ماوەیەی دیاریكرابوو، لەسەر كاریگەرییەكانی سەركەوتنی شۆڕشی ئۆكتۆبەر لە ئاستی جیهانی و بزووتنەوەكانی رزگاریخوازی گەلان و ئاكامە خراپەكانی دوای شكستی دەوڵەتانی سۆسیالیستی و خۆسەپاندنی سیسته‌می سەرمایەداری و ئاسەوارەكانی لەسەر نابەرابەری و زیادبوونی هەژاری و شەڕو ململانێكان و تیرۆریزم و توندڕەوی ئایینی. كە هەموو ئەمانە بە كاتی دانران و ئاسۆی گەشەی بزووتنەوەكانی گەلان و حزبە شیوعییەكان روونە بۆ بوژاندنەوەی سۆسیالیزم و دادپەروەری و مافەكانی مرۆڤ، بایەخی ئەم دیدارانە بە بۆزەتیفانە هەڵسەنگێنران .\n+ وتەکەی ئێوە چۆن بوو، بە واتایەکی تر بۆچوونی ئێوە «واتە حزبی شیوعی کوردستان» بۆ یادی سەد ساڵەی شۆرشی ئۆکتۆبە چۆن بوو؟\n– جگە لەو لایەنە هاوبەشانە هەر وەفدێك بەشێك لە گفتۆگۆکانی تەرخان كرابوو بۆ بارودۆخی تیكۆشانی گەلانی ئەو وڵاتانە و لە وتاری حزبماندا بارودۆخی كوردستان و هەلومەرجی دوای ریفراندۆم و هێرشی هێزەكانی عیراق بۆ سەر كوردستان و داواكاریمان بۆ پشتیوانی لە خەباتی گەلەكەمان لە پێناوی مافەكانی و چارەسەری كێشەكان بە شێوەیەكی ئاشتیانە كردەوە.\nشۆڕشی ئۆكتۆبەر بەلای ئێمەوە، بە یەكێك لە رووداوە گرنك و كاریگەرەكانی سەدەی بیستەم سەیر دەكرێت، بەرهەمی خەباتی رێكخراوی بۆلشەوییەكان بە سەركردایەتی لینین. لە دامەزراندنی دەوڵەتێك بۆ كرێكاران و جوتیاران و گەیشتن بە مافەكانیان لە ژیانیكی شەرەفمەندانە و كۆتاییهێنان بە ستەمی چینایەتی و نەتەوەیی لە وڵاتێكدا كە لە سایەی ئیمپراتۆریەتی قەیسەریدا بە زیندانی گەلان ناسرابوو، ئەو شۆڕشە شانازی ئەوەی پێبراوە و كە تائێستاش رووسەكان شانازی پێوە دەكەن، هاووڵاتییان مافی ژیان و كار و خوێندن و شوێنی ژیان و تەندروستیان بۆ دابینكرابوو، سەرەڕای ئەو پێشكەوتنانەی لە بوارە جیاجیاكاندا پێشڕەو بوو لە زانست و ئاشتی گەلان و كۆتاییهێنان بە مەترسی فاشیزم و پشتیوانی گەلان بۆ ئازادی و سەربەخۆیی، كە نوێنەرانی گه‌لێك لە وڵاتان لە وتەكانیاندا لەو دیدارانەدا خۆیان بە قەرزاری سۆڤێت و ئۆكتۆبەر دەزانی.\n+ لە تەواوی جیهاندا پارتە کۆمۆنیست و چەپەکان یادی تایبەتیان بۆ ئەم بۆنەیە کردەوە، لێ ئەوەی جێگەی سەرنجە ئێوە هیچ گرنگی واتان بەم یادە نەدا، بە شێوەیەک تەنانەت نامیلکەیەکیشتان بەم بۆنەوەیە نەبوو؟ هۆکاری ئەمە بۆ ئەوە ناگەڕێتەوە کە لە ئێستادا حزبی شیوعی لە رووی فکرییەوە لەپاشکشەدایە؟\n– بە پێچەوانەوە، تا ئێستاش و لە رابردووشدا حزبی شیوعی بە قوتابخانەی فیكر و رۆشنبیری ناسراوە، كێ هەیە لەم وڵاتەدا، لە ئاستێكی باڵای رۆشنبیری و سیاسیدا بێت و بوبێت، كاریگەری حزبی شیوعی لە سەر نەبوبێت یان لە رابردوودا ئەندامی حزب نەبووبێت؟! یادكردنەوەش په‌یوەندیی تەنها بە ئاهەنگ و فێستیفاڵەوە نییە، بەڵكو گرتنەبەری رێبازو میتۆدی بنەڕەتی و ئۆكتۆبەرە بە شێوازێكی داهێنەرانە و بە رەچاوكردنی تایبەتمەندی هەر گەل و وڵاتێك. لە راگەیاندنی حزب، بایەخ بەم بۆنەیە دراوەو دەیان وتارو چاوپێكەوتن بڵاوكراوەتەوە، توانا داراییەكان و قەیرانی سیاسی و ئابووریی كوردستان هۆكاری ئەنجامنەدانی بۆنە و فێستڤاڵی گەورەن .\n+ بۆچوونی شەخسی خۆتان لە بارەی شۆرشی ئۆکتۆبەرەوە چۆنە؟ لەو باوەڕەدان کە ئەم شۆرشە شتێکی باشی بۆ جیهان هێنابێت؟\n– دیارە هەر ئەندامێكی شیوعی و چەپ لەم وڵاتە بگریت، بەبێ كاریگەری شۆڕشی ئۆكتۆبەر و مێژووی خەباتی شیوعیەكانی دونیا بە گشتی و سۆڤێت بە تایبەت نەبووە، بە تایبەتی نووسراو و بڵاوكراوەكانی لینین، لە مەسەلە فیکرییە وەرگێڕاوەكانی بۆ زمانەكانی گەلان، لەو سەفەرەشدا و لە بینین و بیستنی گەلێك لە مێژوو و یادەوەرییەكانی ئەو شۆڕشە، ئەوەی لا دروستكردم،كە دەبێت جارێكی تر خوێندنەوە بۆ هەموو ئەو نووسراو و بڵاوكراوانە بكەینەوە كە لە رابردوودا سودمان لێ بینیون.\nیادی ئۆكتۆبەر ئەوەی لام چەسپاندەوە كە: بۆ رزگاربوونی مرۆڤایەتی لە شەڕ و پێشبڕكێی چەك و نابەرابەری و خراپی باری ژیانی زۆرینەیەكی هەژارو دەستبەسەرداگرتنی سامانی هەموو جیهان لە لایەن كەمینەیەكەوە، شۆڕش له دژی سیسته‌می سەرمایەداری و بونیاتنانی سۆسیالیزم كە دادپەروەری كۆمەڵایەتی بەدی دەهێنێت، خەون نییە و دێتەدی.\n+ زۆن ئەوانەی کە رەخنە لە شۆڕشی ئۆکتۆبەر دەگرن و بە منداڵە تووڕە و نەخۆشەکەی سەدەی بیستەمی دادەنێن؟ هەندێکیش ئەو شۆڕشە بە هۆکاری کوشتن و برسیکردن و راونانی ملیۆنان کەس دادەنێت، تاچەندە ئەم قسانە راستن؟\n– بڕواناكەم هیچ كردەیەكی ئینسانی لە هەر كونجێكی ئەم دونیایە و لە لای هەر گه‌لێكەوە بێت، بێ كەموكوڕی نەبووە و نییە. دەمێنێتەوە سەر هەڵسەنگاندن و بەراورد لە نێوان پێش ئۆكتۆبەر و سەردەمی ئۆكتۆبەر و دوای ئۆكتۆبەر. دیارە بۆ مرۆڤ كە مەسەلەی بنەڕەتییە و مافەكانی هیچكام لەو دوو سیستەمەی پێش و دوای ئۆكتۆبەر بەراورد ناكرێت، دەسكەوتەكانی ئۆكتۆبەر بۆ گەلانی روسیا و مرۆڤایەتی لە هەر تەرازوویەكی بەراوردكاری دابنرێت، نێوانیان زەوی و ئاسمانە.\n+ هەندێک کەس دەڵێن ستالینیزم لە منداڵدانی شۆڕشی ئۆکتۆبەر لەدایکبووە؟\n– بە بیروڕای ئێمە، ستالین لە بەرێوەبردنی حزب و وڵاتدا روبەرووی هەڵەی مێژوویی بۆتەوە. بەڵام بۆ پاراستنی سۆڤێت و كەلەگەی لە روبەرووبونەوەی فاشیزم و رزگاركردنی مرۆڤایەتی لە مەترسییەكانی، خزمەتی گەورەی بە گەلان كردووە.\nبۆ زانین ئێستا لە گۆرەپانی سوور و پەیكەری ستالین لە ریزی پێشەوەی پەیكەری ئەو سەركردانە دانراوە كە خزمەتیان بە بونیادنانی دەوڵەتی روسیا كردووە، خۆ ئێستا سیستەمەكەش سەرمایەدارییە.\n+ بە بڕوای ئێوە شۆرشی ئۆکتۆبەر چ سوودێکی بۆ گەلی کوردستان هەبووە؟\n– بە بیروڕای ئێمە، شۆڕشی ئۆكتۆبەر نە تەنها بۆ گەلی كورد بەڵكو بۆ سەرجەم گەلانی دونیا سوودی هەبووە، وانەكانی شۆڕش و پارێزگاری لە مافی نەتەوەكانی سۆڤێت لە دیاریكردنی چارەنووسیان لە نێویاندا كوردەكانی سۆڤێت، كە هانی گەلانی دونیای دا، سەركەوتن بەسەر زوڵم و ستەمدا، پەیوەستە بە خەبات و تیكۆشانیانەوە. سەرەڕای ئەوە دەیان قوتابی كورد لە دانیشتگاكانی سۆڤێتدا بڕوانامەی بەرزیان بە دەستهێنا و پشتیوانی كۆماری مەهابادی كرد. ئەگەرچی ئەم بابەتە بۆ خۆی، خوێندنەوەی مێژوویی و بە بەڵگەی گەرەكە، چونكە جیاوازی بۆچوون هەیە لە نێو كورداندا بۆ ئاستی هاوكاری و پشتیوانیەكانی سۆڤێت بۆ كورد.\nلایەنێكی تر هەیە كە پێشڕەوایەتی ئەم بزووتنەوەیە لە لایەن حزبە نەتەوەییەكانەوە لە زۆربەی كاتەكاندا، بە لاڕێی بەرەو هێزە كۆنەپەرستەكانی ناوچەكە و سەرمایەداری جیهانی و ئەمریكا براوە. ئەوەش ناكۆكی دروستكردووە.\nسەرەڕای ئەوە ئێمە لەو چالاكییەدا هەستمان بە لاوازی پێوەندییەكانی كورد (وەك حوكمڕان و حزبە باڵادەستەكانی پارچەكان) كرد لە كەمتەرخەمیان لە دروستكردنی پەیوەندییەكی دۆستانە لەگەڵ حزبە شیوعیەكانی دونیا. ئەگەر بۆ هیچ نەبێ لانی كەم تێگەیشتنیان لە ئامانجەكانی بزووتنەوەكە و رەوایەتی مافەكان و راكێشانی سۆزو پشتیوانیان.\n+ ئێوە پەیوەندییەکی مێژوویتان لەگەڵ پارتی کۆمۆنیستی روسیادا هەیە، بۆچوونی ئەو پارتە ئێستا بەرامبەر بە دۆزی کورد بە گشتی چۆنە و بە تایبەتیش بەرامبەر بە باشوور و رۆژئاوا چۆنە؟\n– لە كۆتایی هەردوو دیدارەكەدا، راگەیەنراوی كۆتایی دووپاتی پشتیوانی لە مافی گەلان و بزووتنەوەكانی رزگاریخوازی بە گشتی كرایەوە، چونکە ئەو بزووتنەوانە فراوانن و پانتاییەكی زۆری لە جیهاندا گرتۆتەوە.\nئەوەش دەربڕی ئەو هەڵوێستەیە لە بەرامبەر هەموو بزووتنەوە نیشتمانی و دیموكراسییەكان. ئێمە نەك بە تەنها لەگەڵ حزبی شیوعی روسیای فیدراڵ بەڵكو لەگەڵ سەرجەم حزبە شیوعی و كرێكارییەكان، وێرای هاوبیریمان لە بوارە فیكرییەكان، بەڵام خۆمان بە نوێنەری گەلەكەمان زانیوە لە داكۆكیكردن لە مافەكانی، ئەوەش رەنگدانەوەی هەبووە لە هەڵوێستەكانیاندا.\n+ بۆچوونی ئێوە دەربارەی رەوشی ئێستای کوردستان چۆن؟ دەبێت چی بکرێت بۆ ئەوەی کوردستان لەم قەیرانە رزگاری بێت؟\n– باش ئەنجامدانی راپرسی قۆناغێكی نوێ هاتە پێشەوە و لە 16-10-2017 دا پرۆسەی سیاسی هەرێم رووبەرووی شكست بوەتەوە، هۆكارە بابەتییەكان و كاریگەرییە دەرەكییەكان هەرچەندە گەورە بن، هۆكاری سەرەكی فاكتەری ناوخۆییە لە هەرێم و ناكۆكی و ململانێی نێوان حزبە دەسەڵاتخوازەكان و هەوڵدان بۆ مانەوە و دەستگرتن بەسەر دارایی و داهاتەكان و مانەوە لە حوكمرانێتیدا، گەلی كوردستانیان گەیاندە ئەو بارەی كە روبەروی شكست بیتەوە و بەشی هەرەزۆری هاووڵاتیان ژیان و گوزەرانیان لە خراپەوە بۆ خراپتر بڕوات.\nیەكەم هەنگاو بەرەو چارەسەر، ئەوەیە كە دان بە شكست و هەڵەكاندا بنێین و باوەڕ بەوەبهێنن كە تاكە حزب و دوو حزب بە تەنها ناتوانن ئەم باری شكستە هەڵبسێننەوە و هاوبەشی هەموو لایەنە سیاسیەكان و خەڵكە دڵسۆز و پسپۆرەكەی بوارە جیاجیاكان بكەن لە راوێژ و دۆزینەوەی میكانیزمەكانی كاركردن بۆ خۆ رێكخستنەوە.\nئەو هەنگاوانەی كە پێویستە كاری بۆ بكرێت:\n– پێشخستنی هەڵبژاردنەكان بە چاودێریی نێودەوڵەتی كە زامنی خاوێنی بكات لە ساختەكاری. پێش وادەی ئەو دوو خولەی كە پەرلەمان بۆ تەمەنی خۆی درێژی كردەوە. چاوگێڕانەوە بە پێکهاتەی كۆمسیۆنی باڵای هەڵبژاردنەكان كە لە سەربنەمای بەشبەشێنەی حزبی پێكهاتووە.\n– بایەخدان بە كاری پێكەوەیی و دووركەوتنەوە لە ململانێ ناڕەواكان و دروستكردنەوەی متمانە لە نێو هێزەكان و خەڵكدا. هەوڵدان بۆ پارێزگاری لە یەكێتی هەرێمی کوردستان و دووركەوتنەوە لە هەموو ئاسەوارەكانی دوو ئیدارەیی.\n– چارەسەركردنی بارو ژیانی خەڵك و مووچە و خزمەتگوزارییەكان .\n– رێكخستنەوەی پێوەندیەكانی هەرێم و بەغدا بە شێوەیەك كە رێزو شكۆی مرۆڤی كوردستانی لەكەدار نەكات و گفتوگۆ حكومەت پێیهەڵسێت و لیژنەی پسپۆڕ پێكبێنێت.\n– بایەخ بە مافی نەتەوەكان و پێكهاتە جیاجیاكان بدرێت، بە شێوەیەك كە وەك هاووڵاتی كوردستان مامەڵەیان لەگەڵدا بكرێت تا بوار لە بەردەم نەیاراندا تەسك بكرێتەوە بۆ یارییە دوژمنكارانەكانیان.\n– پەیوەندیی هاوسەنگ لەگەڵ وڵاتانی هەرێمایەتی پێکبێت كە بنەماكەی دراوسێیەتی باش و پاراستنی بەرژەوەندییە هاوبەشەكان بێت لە لایەن لیژنەی پەیوەندیداری حكومییەوە نەك حزبی.\nكار بۆ ریكخستنەوەی هێزی پێشمەرگە بكرێت بۆ هێزێكی پسپۆڕی نیشتمانی و نەهێشتنی هێزو میلیشیای حزبی و كەسی.\n– بە سزا گەیاندنی هەموو كەمتەرخەمەكان و ئەو بەرپرسانەی كە تۆمەتبارن بە دەستدرێژیكردنە سەر موڵك و سامانی گەل بە رێگەی یاسایی و دووركەوتنەوە لە تۆمەت بەخشینەوەی بێ بنەما.\nساڵی 1962 له‌دایکبووه.\nئەندامی كۆمیتەی ناوەندیی ح.ش.ك\nبەرپرسی مەكتەبی ناوەندیی كاری جەماوەری .ح.ش.ک\nلەکوردستانی نوێ وەرگیراوە


لە شەڕێکی نێوان هێزە ئەمنییەکانی ئەفغانستان و تاڵیبان ٣٢٥ کەس کوژران\nلە شەڕێکی نێوان ڕێکخراوی تاڵیبان و هێزە ئەمنییەکانی ئەفغانستان لە ڕۆژئاوای ئەو وڵاتە، ٣٢٥ کەس کوژران.\nتۆڕی میدیایی بی بی سی بڵاویکردووەتەوە، دوای زیاتر لە ٢٤ کاتژمێر لە شەڕ و ڕووبەڕووبوونەوە، هێزە ئەمنییەکانی ئەفغانستان توانیویانە چەکدارانی تاڵیبان لە شاری فەڕاهـ ناوەندی ویلایەتی فەڕاە لە خۆرئاوای ئەفغانستان دەربکەن کە بەنیازبوون ئەو شارە کۆنتڕۆڵبکەن.\nبی بی سی لە زاری عەبدولبەسیر سالەنگی حاکمی ویلایەتی فەڕاهـ بڵاویکردووەتەووە، کاتژمێر ٥ی بەرەبەیانی ئەمڕۆ بە کاتی ئەفغانستان، هێزە ئەمنییەکانی ئەو وڵاتە پاشەکشێیان بە چەکدارانی تاڵیبانیان لە شاری فەڕاهـ کردووە.\nئەوەشی خستووەتەڕوو، لەو شەڕەدا ٣٠٠ چەکداری تاڵیبان لە ئەنجامی هێرشە ئاسمانییەکان و شەڕی دەستەویەخەدا کوژراون.\nئاماژەی بەوەش کردووە، هەر لەو شەڕەدا ٢٥ سەربازی ئەفغانستان کوژراون و ١٠ی دیکەش برینداربوون.\nحاکمی ویلایەتی فەڕاهـ ڕاشیگەیاندووە، لە ئێستادا ناوچەکە لەژێر کۆنتڕۆڵی هێزە ئەمنییەکانی ئەفغانستاندایە و دۆخەکە ئارام بووەتەوە.\nلە چەند مانگی ڕابردوودا بارودۆخی ویلایەتی فەڕاهـ لە ڕۆژئاوای ئەفغانستان بە تەواوەتی ئاڵۆز بووبوو، بە شێوەیەک کە ژمارەیەک لە نوێنەرانی ئەو ویلایەتە لە پەرلەمانی ئەفغانستان هۆشدارییان دابوو لەوەی کە ئەگەری هەیە بکەوێتە دەست گروپە نەیارەکانی ئەفغانستان.


پشکۆ ئەمین: کێشەکانی ناتۆ و تورکیا/ بەشی یەکەم. – WTARIKURD\nروسەکان لەسالی 2014دا نیمچە جزیرەی قرمی ئوکرانیان داگیرکرد، لەو کاتەوە ناتۆ لە هەوڵدایە پلانێکی نوێی تازە بۆهێڵی بەرگری هاوپەیمانی ئەتلەسی ناسراوبە( Nato )ناتۆ بۆ ئەوروپای رۆژئاوادابنێت. بەپیی ئەم هەنگاوە، دەکرێت و دەتوانریت بە زوترین کات بە هێرشێکی ترسناک و خیرا، هاوکاری لایەنێکی ناو ناتۆ بکرێت لە کاتێکدا توشی پەلامارێک یان کیشەیەک دەبێت وەک ئەوەی لەجزیرەی قرمدا روویدا. هەروەها لەکاتی هەر پەلامارێکدا ئینزارێک لێدەدرێت بۆ هیزی (VJTF). ی خیرای ناتۆ و پشتگیریکەران، تا بەزوترینکات بگەنە شوێنی مەبەست دژ بە پەلامارە دەرەکیەکە کاربکەن، لەگەل هەموو ئەمانەشدا کارکردن بۆ پەرەپیدان و بەهیزکردنی ئەو گروپەی، پێیدەوترێت گروپی بەهیزو خێرا GRPs کە خۆی لەخۆیدا هەنگاوێکی گرنگ و پیویستە، ئەمانە هەمووی لەسالی 2015دا بە رازی بوون و ئیمزای گشت ئەندامانی ناتۆ، لە پاش داگیرکردنی نیمچە جزیرەی قرمی ئوکرانی ئەندامی ناتۆ، لەلایەن هەموو ئەندامی ناتۆوە لە کۆبونەوەی ناتۆدا بریاریان لەسەر ئەو هەنگاوانەدا، بەلام تا ئێستا تەنها قسە بووە. هەموو جاریکیش لەکۆبونەوەی ناتۆدا دیتەوە بەرباس و خواست و هەوڵدەدەن و کاردەکەن، تادەگاتە نزیک گەیشتن بە ئامانجەکە،تەنها چەند مەترێکی دەمێنێت کارەکە تەواو بێت و بگاتە ئەنجام، لەویدا دەوەستێنرێت و فەشەل دەهینێت، چوونکە تورکیای ئەندامی ناتۆ رەفزی دەکات و ناهێڵێت جێبەجیکرێت.\nتورکیا داوا دەکات لەپیش ئەمکارەدا دەبێت بریار لەسەر دووکۆمینتە نێهینەکان بدرێت و کاربەوانەبکرێت، بەپێی ئەو هەواڵانەی کە وەکالەی هەواڵی ئەڵمانی بڵاوی کرۆتەوە. ئەنقەرە کاتێک رازیدەبێت کە هاوپەیمانەکانی تورکیا لەناتۆدا رازیبن بە هاوکاری کردن و خزمەتکردن بە بەرژەوەندیەکانی تورکیا. بەرژەوەندیەکانی تورکیاش بریتیە لەوەی کە هەردوو رێکخراوی PYD پەیەدە وYPG یەپەگە کوردستانی وەک دوو ریکخراوی تیرۆرستی بناسێنرێت، بەشیکی زۆر لە هاوپەیمانانی ناتۆ، ئەم داوایەی تورکیا رەفز دەکان و رازینین، ئەم رێگە نەدان و تەوقدانەی تورکیا لە پێناو بەرژەوەندی خۆیدا کە بۆتە هۆی دواخستن و جێبەجینەکردنی پلانەکانیی ناتۆ.\nئێستا دەتەقیتەوەو دەبێتە جێگەی مشت و مرێکی زۆر بۆیە گەر تا ئیستا نهێنی بوو ئێستا ئیتر ئاشکرا دەبێت. هەمووان دەزانین چی روویدا لە بەحری رەشدا، چۆن بەئاسانی خاک و جزیرەی قرم هاوپەیمانمان لەلایەن روسەکانەوە داگیرکرا، لەو کاتەوە وڵاتانی بلتێک و پۆلەندا لە خەتەردان و لەبەردەم مەترسی داگیرکردنی رووسدان و دەترسێن.\nلە کۆبونەوەی سەرەکی ناتۆدا، کە لە لەندەن بەسترا لە دیسەمبەری 2019دا هەمان باس و هەمان خواست هاتنەوە بەرباس و رێگەکان و پلانەکان دیارو ئاشکرا بوون و خرانە روو. یەنس شتولتنبیرگ لەکۆنگرە رۆژنامەوانیەکەیدا، رایگەیاند بریار لەسەر هەنگاو پلان و ریگەی تازە دراوە و دەبێت هاوکاری هەماهەنگی بۆ وڵاتانی بەڵتیک و پۆڵەندا ئامادەبکرێت، ئەمەش مانای ئەوەیە کە ناتۆ دەتوانێت بەرەو پێش بروات. ئەم راگەیاندنەی ینس شتولتنبیرگ لەو کۆنگرەیەدا، واتە رازیبوونی هەمووان بەجێ بەجێکردنی کارەکان و ئیمزاکردنی. واتە بڕیارێکی گشتگیری هەموو ئەندامانی ناتۆیە، بەڵام تا ئێستا تورکیا رێگە بەمە نادات و رازی نیەو ئیمزای ناکات. کەچی سکرتێری گشتی ناتۆ شتۆلتنبیرگ لەکۆنگرەکەیدا باسی رازی نەبوون و ئیمزا نەکردنی تورکیای نەکرد!\nبارەگای سەرەکی ناتۆش ئامادەنیە لەسەرئەمانە لێدوان بدات، کاتێک هەواڵگری ئەڵمانی داوایلێکرد، وتەبیژەکەی ناتۆ وتی، ناتۆ پلانی خۆیان بۆ پاریزگاریکردن لە هاوپەیمانان داناوە، پیویست ناکات زیاتر لەسەری بدوێین ئەمە کاری نهێنیە.\nنوینەری بەشداربووی تورکیاش وتی، پیویست ناکات هەندێک باسی گرنگ و نهێنی هاوپەیمانیەتیەکەمان بۆ رۆژنامەنوسان باسبکرێت. ئەم نا رێکیەی ناو هاوپەیمانیەتی ناتۆ بۆ وڵاتانی بەڵتیک ناخۆش و ترسناکە، زۆر دەمێکە ئەوان چاوەروانی ئەم هەنگاوەن، ئەم هەنگاوە پیویست بوو زووتر بنرایە و هیندە چاوەڕێی دروستکردنی ئەم گروپی بەهیزو خیرا GRPsیان نەکردایە، دەبوایە هەرلە 2015دا تەواوکرایە، ئێستا بەرەو پێشتر ببرایە.\nوەزیری بەرگری لیتوانیا ( ئارتیس بابریکیس) لەوکاتەدا بە هەواڵنەرانی لیتوانی وت گەر بمانەوێت بە بێترس و بە ئاشتی و ئاسایش هەموو خەڵکی وڵاتانی ناو ناتۆ بژین، پیویستە هەمووان ئەم هەنگاوە بنێین و جێبەجیبکەین، گروپی GRP ی بەهیزو خێرا دەبوایە جێ بەجێبکرایە، ئێستا پیویستە بگەڕێینەوە بۆ مەبەستەکە واتە زیاترکردن و بەهیز کردنی سوپای خۆمان لە وڵاتانی بەلتیکدا.\nڕەوەند عەبدوڵا حەمە: کەیسی هەندێ لە بەر پرسانی هەرێم کە پەیوەندی بازرگانیان هەبوو لەگەڵ داعش چی بەسەر هات؟


ئامەد شاهۆ: سوپای پاسداران دەیەوێت تەنیا بە بوونی رەنگێك باغچەی دیمۆكراسی ئاوا بكات\nلەئێران پێنجەمین هەڵبژاردنی ئەنجومەنی شارەزایان و دەهەمین هەڵبژاردنی ئەنجومەنی شوورای ئیسلامی لە 7ی خاكەلێوە (اسفند)ی ئەمساڵ ئەنجامدەدرێت. چەند مانگێكە ئامادەكاریەكان بۆ ئەنجامدانی ئەو دوو هەڵبژاردنە دەكرێت. لەبەردەوامی پڕۆسەی هەڵبژاردندا ناونووسی بۆ پالێوراوی هەر دوو ئەنجوومەن لە رێكەوتی 26 و 28ی ئازەر دەستیپێكرد و لەرێكەوتی 2 و 4ی دەی (بەفرانبار) كۆتایی هات. دەرئەنجام نزیكەی دوازدە هەزار كەس بۆ پالێوراوی دوو ئەنجومەن خۆیان ناونووس كرد. ئەوەش ترس و دڵەڕاوكێ خستە ناو دڵی كاربەدەستانی رژێم و لەبەر ئەو هۆكارەش ژمارەیەكی زۆر كەس كە بۆ پالێوراوی خۆیان ناونووس كردبوو، لەفیلتەرەكانی رژێم تێپەڕ نەكران و رەتی سەلاحیەت كرانەوە. سەبارەت بە پڕۆسەی هەڵبژاردن ئەندامی مەجلیسی پارتی ژیانی ئازادی كوردستان (PJAK)، ئامەد شاهۆ لێدوانێكی تایبەت بۆ ماڵپەڕی PJAK دەدات و دەڵێت: “رەت كردنەوەی زۆرینەی پالێوراوان لەژێر گوشاری سوپای پاسداران بووە، چۆنكە لەیەكەم كاردانەوەدا سوپای پاسداران نیگەرانی خۆیان لەمەڕ زۆری ژمارەی ناونووسینی پالێوراوان دەربڕیوەو ئەوەشی بە هەوڵێكی دەرەكی ناوزەد كردووە”.\nئامەد شاهۆ لەسەرەتای لێدوانەكەیدا تیشك دەخاتە سەر دۆخی ئێستای ئێران و پەیوەندیەكانی لەگەڵ ئەمریكا و ئەوروپا و دەڵێت: “رژێمی ئێران لەدۆخێكی مەترسیداردا تێدەپەڕێت، ئەوەش بە ناچاری رژێمی لەناو دوو رێیانێكدا قەتیس كردووە، بۆیە بۆ مانەوەی تەمەنی دەسەڵاتداری و سەپاندنی هژمۆنی خۆی بەسەر ناوچەكەدا، پەیوەندیەكانی لەگەڵ نەیارانی خۆی وەك ئەوروپا و ئەمریكا ئاسایی دەكاتەوەو رێگای دیالۆگ و رێكەوتن هەڵدەبژێرێت. بە پێچەوانەشەوە لەناوخۆی ئێران لەرێگای سوپای پاسدارانەوە ئامادەكاری بۆ سەركوت كردنی ئیرادەی ئازادیخوازی گەلان دەكات، هەر دوو رێكاریش ئێران لەقەیرانەكانی ناوخۆیی و دەرەكی رزگار ناكات، چۆنكە رژێم پشتی لەئیرادە و ناسنامەی ئازادی گەلان هەڵكردووە. نموونەی بەرچاوی ئەوەش لە رەت كردنەوەی زۆرینەی ئەو كەسانەی كە ناویان بۆ پالێوراوی لەدوو هەڵبژاردنی ئەنجومەنی شارەزایان و ئەنجومەنی شوورای ئیسلامی ناونووس كردبوو، دەركەوت كە سیاسەتی نوێ رژێم هاوكات لەگەڵ هەڵگرتنی گەمارۆكان سەر ئێران لەسەر بنەمای زەوت كردنی مافی گەلان و پەراوێزخستنیان لەگۆڕەپانی سیاسەتدا تەشەنە دەستێنێت”.\nئامەد شاهۆ لەدرێژەی لێدوانەكەیدا تیشك دەخاتە سەر هەڵوێستەكانی سوپای پاسداران لەسەر هەڵبژاردن و دەڵێت:”لەهەر سیستەمێكی دیمۆكراتیكدا هەڵبژاردن، گۆڕەپانی ململانێ سیاسیە. بەپێ ئەوەش پێویستە رژێم رێز لەبوون و بەشداری سەرجەم لایەنە سیاسیەكانی بگرتایە و دانی بە مافی دیمۆكراتیانەیاندا بنایە. چۆن كاربەدەستانی رژێم بە تایبەت سوپای پاسداران بەشداریان لەهەڵبژاردندا بەمافێكی رەوا و سرووشتی لەقەڵەم دەدەن و خۆیان بە خاوەنی رژێم دەزانن، پێویستە بە هەمان شێوە بەشداری سەرجەم رەنگ و دەنگەكانی تری ئێران لەهەڵبژاردندا بە مافێكی رەواو سرووشتی لەقەڵەم بدەن. بەڵام بە پێچەوانەوە ئاشكرا بوو كە سوپای پاسداران و شوورای نیگەهبان سەرجەم لایەن و بەرەكانی تری بە دژی رژێم لەقەڵەم دا و تەنانەت لەمافی سەرەتاییان وەك بەشداری لەهەڵبژاردندا بێ بەش كران. ئەوەی جێگای سەرسووڕمانە سەرجەم پالێوراوەكان بە پێ خالی 1 و 3ی ماددەی 28 لە یاسای بنەڕەتی ئێران دا لەژێر ناوی پابەندنەبوون بە ئاینی ئیسلام و كۆماری ئیسلامی رەتی سەلاحیەت كراونەتەوە. بۆیە ئەوەش گومان و پرسیارەكان زیاتر دەكات كە گوایا لەو 11 هەزار و 746 كەسەی بۆ هەڵبژاردنی دوو ئەنجوومەن ناونووسیان كردبوو، چۆن دەبێت زیاتر لە هەفت هەزار كەسیان لەژێر ئەو ناوە رەتی سەلاحیەت بكرێنەوە. ئەمەش هەڕەشەیەكە بۆ سەر ئەو گەلانەی كە خاوەن ناسنامەو رەنگی جیاواز لەئێراندان”.\nئامەد شاهۆ لەدرێژەی لێدوانەكەیدا ئاماژە بە هۆكارەكانی رەتكردنەوەی پالێوراوەكان لەلایەن رژێمەوە دەكات و دەڵێت: “ئێمە چاوەڕوانی ئەو رەت سەلاحیەتانە بووین. چۆنكە ئەو كردەوانەی رژێم شتێكی زۆر تازە نییە. كاراكتەری ئەو رژێمە لەسەر نكۆڵی كردنی ژن، مەزهەب، باوەڕی و گەلان بونیاد نراوە. ئەو كاراكتەرەش ترسی لەگۆڕانكاری و ریفۆرم هەیەو لەسەر زەوت كردن و پێشێلكاری مافی گەلان خۆی بەهێز دەكات و درێژە بە تەمەنی دەسەڵاتداری خۆی دەدات. مێژووی ئەو رژێم ئەوەیە كە تەنانەت رەحمی بە كەسانی دڵسۆز و پابەندی خۆی نەكردووە. ئەگەرنا چۆن دەبێت لەسێ هەزار پالێوراوی ریفۆرمخوازەكان تەنیا 30ی كەسیان رەت سەلاحیەت نەكرێن، یان لە نزیكەی بە 12 هەزار كەس زیاتر لە 7 هەزار كەسیان رەت سەلاحیەت بكرێن. بە رای من رەت كردنەوەی زۆرینەی پالێوراوان و سەپاندنی زهنیەتی دەسەڵاتخوازی رێگا بە هەڵبژاردنێكی ئازاد و تەندروست نادات. ئەوەش بەراشكاوانە دەردەكەوێت كە لێكۆڵینەوەی نادروست و تاك لایەنە لەسەر پالێوراوەكان كراوە”.\nئامەد شاهۆ رەت كردنەوەی زۆرینەی پالێوراوەكان دەخاتە سەر ئەستۆی سوپای پاسداران و دەڵێت:”رەت كردنەوەی زۆرینەی پالێوراوان لەژێر گوشاری سوپای پاسداراندا بووە، چۆنكە لەیەكەم كاردانەوەدا سوپای پاسداران نیگەرانی خۆی لەمەڕ زۆری ژمارەی ناونووسینی پالێوراوان دەربڕی و ئەوەشی بە هەوڵێكی دەرەكی ناوزەد كردووە. بەڵگەی ئەوەش پێشتر فەرماندەی بەسیجی موستەزعەفینی سەر بە سوپای پاسداران داوای لەشوورای نیگەهبان كردبوو كە لەرەت كردنەوەی پالێوراواندا بوێر و بەهیممەت بێت. ئەوەش دەگەڕێتەوە بۆ ئەو دیدارەی كە عەلی خامنەیی لەسپتامبەری ساڵی رابردوو لەگەڵ فەرماندە باڵاكانی سوپای پاسداران ئەنجامی دابوو و داوایان لێدەكات كە لەبەرامبەر نفوزی نەیاران هەستیار بن و هەڵوێستی پێویست دەرببڕن. سوپای پاسداران و شوورای نیگەهبان زۆر جار هوشیاری دەدەن كە هەوڵی دزەكردن بۆ ناوەندەكانی بڕیاردان دەدرێت. سوپای پاسداران ئەمەش دەكاتە دەرفەتێك كە سوودی لێ وەربگرێت. بۆیە تەنانەت پالێوراوەكان بەوە تۆمەتبار دەكەن كە دەیانەوێت هێلی خومەینی و دەستكەوتەكانی رژێم بە لاڕێدا ببەن. لەبەر ئەوەش سوپای پاسداران ئەو دوو ناوەندە بە دوو سەنگەری گرنگی پاراستنی بەرژەوەندیەكانی لەقەڵەم دەدات، بۆیە رێگا نادات ئەو ناوەندانە بكەونە ژێر دەستی ئەو كەسانەی كە بە قەولی خۆیان پابەندی ئیسلام و رژێم نین. تەنانەت بەرەت كردنەوەی زۆربەی پالێوراوانی ژن لەو هەزار و 234 كەسەی كە خۆیان ناونووس كردبوو، سەلمێندرا كە سوپای پاسداران و شوورای نیگەهبان نكۆڵی لەهەبوونی ناسنامەی ژنان لەسەرجەم گۆڕەپانەكانی سیاسی و كۆمەڵایەتی لەسەردەمی شۆڕشی گەلانی ئێران تا ئێستا دەكەن”.\nئامەد شاهو لەلێدوانەكەیدا تیشك دەخاتە سەر وتەكانی ئەحمەد جەننەتی دەبیری شوورای نیگەهبان سەبارەت بە دژایەتی لەسەر رێژەی بەشداری زۆری پالێوراوان و دەڵێت:”جێگای نیگەرانییە كە كەسێكی وەك جەننەتی لەو پۆستەیدا بەشداری رێژەی زۆری پالێوراوان لەهەڵبژاردنی ئەنجومەنی شارەزایان و ئەنجومەنی شوورای ئیسلامی وەك خەم و پەژارە و شك وگومان بە ناو دەكات. لەلایەكەوە ناوبراو دەڵێ هەڵبژاردن بە تەواوی ئازادە و هەر كەس مافی خۆیەتی بەو پالێوراوەوەی كە دەیەوێت دەنگ بدات، بەڵام ئەوەی كە ئێستا لەئارادایە، ئەو پالێوراوەی كە بە دڵی گەل بێت رەت سەلاحیەت یان دەكەن و تەنیا بە هەبوونی رەنگێك دەیانەوێت باغچەی دیمۆكراسی ئاوا بكەن. ناوبراو قەبووڵ كردن یان رەت كردنەوەی پالێوراوەكان بە ئەركی دەوڵەت لەقەڵەم دەدات. دیاریكردنی پالێوراوی گونجاو بە دەنگی گەل لەكاتی هەڵبژاردندا بە كلتووری دەرەكی و بێگانە پێناسە دەكات. هەروەها دیاریكردنی چارەنووسی گەل بە دەستی خۆیان بە هەڵە دەبینێت و ئەوەش هەزم ناكات كە گەل لەهەڵبژاردندا دەبێت رۆڵی كارایان هەبێ. بۆیە سوپای پاسداران و جەننەتی لیستی دیاریكراوی خۆیان بە سەر ئیرادەی گەلاندا دەسەپێنن”.\nئەندامی مەجلیسی PJAK ئامەد شاهۆ لەكۆتایی لێدوانەكەیدا تیشك دەخاتەسەر دیاریكردنی چارەنووسی گەلان بە دەستی خۆیان لەناوچەكەو دەڵێت:”گەلانی ناوچەكە بە تایبەت گەلی كورد بە رێبازی جیاوازەوە داوای مافی خۆبەڕێوەبەری خۆی دەكات. گەلی كورد لەئێران بەرێگای هەڵبژاردنی دیمۆكراتیانەوە دەیەوێت ئەو دەرفەتە بۆ دەستەبەر كردنی مافە رەواكانی بە كار بێنێت، بەڵام رژێم هەر لەسەرەتای ئامادەكاریەكانی ئەم دوو هەڵبژاردنەدا، دەروازەی تێكۆشانی دیمۆكراتیانەی بەرەو رووی گەلی كورد و گەلانی تری ئێران داخست. بۆیە لەبەردەوام كردنی ئەو رێبازەی رژێم، گەلی كورد ناچار بەوە دەكرێت لێگەڕینی بەدوای دەروازەیەكی تری تێكۆشانی دیمۆكراتیانەدا بێت. دەبێت رژێم بۆ فەراهەم كردنی ئاسایش و ئارامی هەڵبژاردن پێداچوونە بە هەڵوێستی خۆی لەبەرانبەر سوپای پاسداران و توندڕەوەكان دیار بكات و هەڵوێستی پێویست وەربگرێت و دەبێت ئامادەبوونی نوێنەری راستەقینەی سەرجەم نەتەوە، رەگەز، بیر و باوەڕی، دین و مەزهەبەكان لەو 290 كورسی ئەنجوومەنی شۆرای ئیسلامی و 86 كورسی ئەنجوومەنی شارەزایاندا گەرەنتی بكرێت”.


پلاسخارت و كازمی دۆخی شه‌نگال و كه‌ركوكیان تاوتوێ كرد\nجێنین هینیس پلاسخارت نێرده‌ی تایبه‌تی نه‌ته‌وه‌یه‌كگرتوه‌كان له عیراق و مسته‌فا كازمی سه‌رۆك وه‌زیرانی وڵاته‌كه، بارودۆخی كه‌ركووك و شنگال و چه‌ند پرسێكی دیكه‌ی سیاسییان تاووتوێ كرد.\nنوێنه‌رایه‌تی نه‌ته‌وه یه‌كگرتووه‌كان له عیراق (یونامی) بڵاویكردووه‌ته‌وه، له كۆبوونه‌وه‌كه‌دا هەردوولا بارودۆخی سیاسی و ئەمنی وڵاتیان تاووتوێ کرد بە تایبەتیش ئامادەکارییەکان بۆ هەڵبژاردنی پێشوەختەو بارودۆخی شەنگال و کەرکوک.\nبه گوێره‌ی راگه‌یه‌ندراوه‌كه، باسیان لە خۆپیشاندانەکانی ئێستاش کرد و خەختیان لە مافی خۆپێشاندانی ئاشتییانە و پاراستنی خۆپێساندەران کردەوە و تیشکیان خستە سەر گرنگی لێپرسینەوە لە ئەنجامدەرانی توندو تیژیی.\nله رۆاژانی رابردوودا له دژی كه‌می كاره‌با و خزمه‌تگوزاریه‌كانی تر خۆپیشاندان له به‌غدا و چه‌ند شوێنێكی تری عیراق ده‌ستیپێكردۆته‌وه و به هۆی گرژی نێوان خۆپیشانده‌ران و هێزه ئه‌منیه‌كان ژماره‌یه‌ك خۆپیشانده‌ر كوژراون.\nدواى گله‌ییه‌كان ناوى عیراق بۆ لیسته‌كه‌ى سوپاى لوبنان زیادكرا\nهه‌ولێر...كه‌سێك به تۆمه‌تى كوشتنى ژنه‌كه‌ى ده‌ستگیركرا\nده‌یان كه‌س له خۆپیشاندانه‌كانی لوبناندا برینداربون


یەکەم کۆرنسۆس 11\n<< < یەکەم کۆرنسۆس 11 > >>\n١ لاسایی من بکەنەوە هەروەک چۆن منیش لاسایی مەسیح دەکەمەوە.\nنوێژکردن لە کۆبوونەوە\n٢ جا ستایشتان دەکەم کە لە هەموو شتێکدا یادم دەکەن، ئەو دابونەریتانە دەپارێزن هەروەک پێمداون.\n٣ بەڵام دەمەوێت بزانن کە سەری هەموو پیاوێک مەسیحە و سەری ژنیش پیاوە و سەری مەسیحیش خودایە. ٤ هەر پیاوێک بە سەری داپۆشراو نوێژ بکات یان پەیامی خودا ڕابگەیەنێت، ئەوا سەری خۆی شۆڕ دەکات. ٥ هەر ژنێکیش بە سەر دانەپۆشراوی نوێژ بکات یان پەیامی خودا ڕابگەیەنێت، ئەوا سەری خۆی شۆڕ دەکات، چونکە ئەو و ژنێکی سەرتاشراو* هەمان شتن و یەکن. ٦ ئەگەر ژن سەری دانەپۆشێت، با قژی ببڕێت، بەڵام ئەگەر بۆ ژن شورەیی بوو قژی ببڕێت یاخود بیتاشێت، با سەری داپۆشێت. ٧ کەواتە پیاو نابێت سەری داپۆشێت، کە وێنە و شکۆی خودایە. بەڵام ژن شکۆی پیاوە، ٨ چونکە پیاو لە ژن نەهاتووە، بەڵکو ژن لە پیاوە. ٩ پیاویش لە پێناوی ژن بەدی نەهێنراوە، بەڵکو ژن لە پێناوی پیاو. ١٠ لەبەر ئەمە و لەبەر فریشتەکان، پێویستە ژن نیشانەی دەسەڵاتی بەسەر سەرییەوە هەبێت.*\n١١ لەگەڵ ئەوەشدا، لە پاشایەتی مەسیحی گەورەماندا ژن سەبارەت بە پیاو سەربەخۆ نییە و پیاویش سەبارەت بە ژن سەربەخۆ نییە، ١٢ چونکە وەک ژن لە پیاوە، ئاواش پیاو بەهۆی ژن لەدایک دەبێت، بەڵام هەموو شتێک لە خوداوەیە. ١٣ ئێوە حوکم بۆ خۆتان بدەن: ئایا دەشێت ژن بە سەر دانەپۆشراوی نوێژ بۆ خودا بکات؟ ١٤ باشە سروشت خۆی فێرتان ناکات کە شەرمەزارییە بۆ پیاو قژی درێژ بکات، ١٥ بەڵام بۆ ژن شکۆمەندییە ئەگەر قژی درێژ بکات؟ چونکە لە جیاتی پۆشەر قژی دراوەتێ. ١٦ بەڵام ئەگەر یەکێک حەزی لە ناکۆکییە، ئێمە و کڵێساکانی خوداش جگە لەمە نەریتێکی دیکەمان نییە.\nسووکایەتیکردن بە کڵێسای خودا\n١٧ بەم ئامۆژگارییە ستایشتان ناکەم، چونکە کۆبوونەوەکانتان زیانی لە سوود زیاترە. ١٨ پێش هەموو شتێک، دەبیستم کاتێک وەک کڵێسا کۆدەبنەوە دووبەرەکی لەنێوانتاندا هەیە و هەتا ڕادەیەکیش باوەڕ دەکەم. ١٩ بێگومان دەبێت لەنێوانتاندا ناکۆکی و دووبەرەکی هەبێت، تاکو ئەو باوەڕدارانەی کە جێی ڕەزامەندی خودان دەربکەون. ٢٠ بۆیە کاتێک کۆدەبنەوە، بۆ خواردنی شێوی مەسیحی خاوەن شکۆ نییە، ٢١ چونکە هەریەکە زوو شێوی خۆی لە خواردندا دەبات، جا یەکێک برسی دەبێت، ئەوی دیکە سەرخۆش دەبێت. ٢٢ ئایا ماڵتان نییە تێیدا بخۆن و بخۆنەوە؟ یاخود کڵێسای خودا سووک دەکەن و ئەوانە تەریق دەکەنەوە کە هەژار و نەدارن؟ چیتان پێ بڵێم؟ ئایا لەسەر ئەمە ستایشتان بکەم؟ بێگومان نەخێر!\n٢٣ ئەوەی بە ئێوەم دا لە مەسیحی خاوەن شکۆم وەرگرتووە* : ئەوە بوو عیسای خاوەن شکۆ لەو شەوەی تێیدا بە گرتن درا، نانێکی هەڵگرت، ٢٤ سوپاسی خودای کرد و لەتی کرد، فەرمووی: «ئەمە جەستەی منە کە لە پێناوی ئێوەیە. ئەمە بۆ یادکردنەوەی من بکەن.» ٢٥ بە هەمان شێوە پاش نانخواردن، جامەکەی هەڵگرت و فەرمووی: «ئەم جامە پەیمانی نوێیە بە خوێنی من. هەر جارێک دەیخۆنەوە، ئەمە بۆ یادکردنەوەی من بکەن.» ٢٦ جا هەر کاتێک لەم نانەتان خوارد و لەم جامەتان خواردەوە، ئەوا مردنی عیسای خاوەن شکۆ ڕادەگەیەنن، هەتا دێتەوە.\n٢٧ کەواتە ئەوەی بە شێوازێکی ناشایستە* نانەکە بخوات یان لە جامەکەی مەسیحی خاوەن شکۆ بخواتەوە، ئەوا بەرامبەر بە جەستە و خوێنی مەسیحی خاوەن شکۆ تاوانبارە. ٢٨ با هەرکەسێک خۆی تاقی بکاتەوە، ئینجا لە نانەکە بخوات و لە جامەکە بخواتەوە، ٢٩ چونکە ئەوەی بخوات و بخواتەوە و بێ ئەوەی ڕێز لە جەستەی مەسیح بگرێت، ئەوا بۆ خۆی حوکم دەخوات و دەخواتەوە. ٣٠ لەبەر ئەمەیە زۆر نەخۆش و لاوازتان تێدایە، هەندێکیش نوستوون* . ٣١ بەڵام ئەگەر خۆمان حوکمی خۆمان بدایە، ئەوا حوکم نەدەدراین. ٣٢ بەڵام کاتێک مەسیحی خاوەن شکۆ حوکممان بدات، ئەوا تەمبێ دەکرێین، تاکو لەگەڵ جیهاندا تاوانبار نەکرێین.\n٣٣ کەواتە ئەی خوشک و برایانم، کاتێک بۆ خواردن کۆدەبنەوە، چاوەڕێی یەکتری بکەن. ٣٤ ئەگەر یەکێک برسی بوو با لە ماڵەوە بخوات، نەوەک بۆ حوکمدان کۆببنەوە.\nکاتێک هاتم بۆ لاتان، ڕێنمایی زیاتریشتان دەدەمێ.


بەرپرسانی ئەمریکا: کۆریای باکوور فریومان دەدات - Mehr News Agency\n30 pûşperê 2018 - 10:37\nNews Code 19883\nنیگەرانی واشنتۆن لە کۆریا؛\nبەرپرسانی ئەمریکا: کۆریای باکوور فریومان دەدات\nبەرپرسانی ئەمریکا ڕایانگەیاند کە سووتەمەنی ناڤۆکی لە کۆریای باکوور بەرز بووەتەوە و ئەم وڵاتە واشنتۆنی خڵەتاندووە.\nبە ڕاپۆرتی ئاژانسی مێهر لە ماڵپەڕی هێل، ژمارەیەک لە بەرپرسانی ئەمریکا ڕایانگەیاند کە سووتەمەنی ناڤۆکی لە کۆریای باکوور بەرز بووەتەوە و کیم جۆنگ ئۆن لە میانەی دیدار لەگەڵ دۆناڵد ترامپ، واشنتۆنی خڵەتاندووە.\nپێنج بەرپرسی ئاگاداری ئەمریکا کە شارەزای بواری ناڤۆکی کۆریای باکوورن لە گفتوگۆ لەگەڵ سی ئێن ئێن پاگەندەیان کرد کە هێزەکانی کۆریای باکوور ئاستی سووتەمەنی ئێزگە ناڤۆکییەکانیان بەرز کردووەتەوە.\nشایانی باسە کە دۆناڵد ترامپ، سەرۆک کۆماری ئەمریکا دوای دیدار لەگەڵ کیم جۆنگ ئۆن ڕایگەیاند کە کۆریای باکوور هەموو چالاکییە ناڤۆکییەکانی پووچەڵ دەکاتەوە، بەڵام ئەم لێداونە نوێیە نیان دەدات کە کۆریا پێچوانەی خواستی ئەمریکا هەنگاوی هەڵگرتووە.\nبەرپرسی ئەمریکایی کە نەیویست ناوی ئاشکرا بێت بە سی ئێن ئێن وتی: هیچ بەڵگەیەک لە بەر دەست نییە نیان بدات کە هوماری سووتەمەنی ناڤۆکی کۆریای باکوور کەمی کردبێت. بەڵگەی زۆر روون بوونی هەیە کە نیشان دەدات کۆریای باکوور ئەمریا و هاوپەیمانەکانی خڵەتاندووە.


نیشتمانه باڵداره‌كان – Takalami | تكلمي\nده ق: نه‌ژاد عزیز سورمێ//\nئاگات له‌و ده‌نگانه بێ به ماندوویه‌تی دێن!\nئه‌و زیندانانه‌ت له‌بیر بێ خۆمان دروستمان كردنه‌وه!\nئه‌و ئاسۆیه‌ت بێته‌وه به‌رچاو\nهه‌موو له هه‌مووی به‌خشش بوو..!\nچیرۆكی نیشتمانه باڵداره‌كان\nلێره‌وه ده‌ستی پێ كرد:\nخاك تووڕ درابوو\nله شه‌ڕ و\nخولیای خه‌مهێنه‌ر و\nله ئاره‌زوویه‌كی ئه‌فسووناویدا خه‌مڵیوه،\nبه‌سه‌ر دارستانی دڕنداندا ده‌بارێ..\nسێبه‌ری دره‌ختی كه‌ناران\nئاوی لێ كه‌سك ده‌نوێنێ..\nپیاسه به شۆسته و شه‌قامه وه‌همییه‌كانی ده‌كا.\nله‌به‌ر شه‌ڕ و\nزه‌نگی بێزاری باڵیان گرتووه،\nنه مزگه‌وتیان تێدایه\nنه دێر و كه‌نیسه و\nنه هیچ په‌رستگایه‌ك..\nسێویان به تاڤگاندا دێنه خوار..\nبه كووچه و كۆڵانان دێ و ده‌چێ،\nده‌نگی سمی ئه‌سپه‌كانیان\nله بزاڤی ڕۆژانه‌ی\nبه‌رد و چه‌وی\nڕووبار و زێیان ده‌چێ.\nپه‌لكه‌گیا له‌و نیشتمانانه‌دا\nهه‌ر ده‌مه‌ی به ڕه‌نگێ ده‌رده‌كه‌ون.\nدانیشتوانیان غه‌مگینیش بن،\nشیرینی له ژاڵه\nشادی له خه‌م هه‌ڵده‌هێنجن..\nمردووه‌كانیان ده‌خه‌نه‌وه سه‌ر زه‌وی.\nمۆسیقایان به ڕیتمی فڕینیانه..\nباسی مه‌ستی و\nپه‌سنی هه‌وای خوا و\nئاسمانی فراوان و فره‌چین ده‌كا.\nله‌گه‌ڵ مێژووی هه‌ڵۆ و\nقوتابخانه و نه‌خۆشخانه له‌و نیشتمانانه‌دا\nله میوانخانه‌كانی خواوه‌ند ده‌چن..\nله‌ئیكسیری وردبوونه‌وه و\nكوانووی ڕوونبینی و پۆشته‌كردنی باو\nماكی گه‌وهه‌رناسی و\nمژده‌ی مه‌رگی له‌خۆنووسان فێر ده‌بن..\nله كۆیله‌یی و پێناوی و گومڕایی زه‌وی..\nله ڕه‌نگی كازیوه و\nتریفه‌ی نیوه‌شه‌وانی مانگ و\nبه ده‌گمه‌ن شه‌ڕیان تێدا ده‌بێ\nشه‌ڕ له‌و نیشتمانانه‌دا\nنیشتمانه وه‌ستاوه بۆگه‌نه‌كانی\nسه‌ر زه‌وی نییه..\nبڵاوكردنه‌وه‌ی ئۆكسجین و\nفه‌نتازیای ئاواز و\nهه‌نیه و گۆنای دره‌وشاوه‌یه..\nژنان له‌و نیشتمانانه‌دا\nبه‌زه‌رده‌ی به‌یانی و\nنه‌شئه‌ی خه‌ون و\nسۆمای سروه و\nسێبه‌ری پاكیزه‌كانی چیا\nخۆیان جوان ده‌كه‌ن.\nله خه‌نده دڵگیرتره..\nئاژه‌ڵی دڕنده‌ی لێ نییه،\nهه‌موو ئاژه‌ڵه‌كانی دۆستی مرۆڤن\nهه‌موو مرۆڤ دۆستی ئاژه‌ڵ.\nپێوه‌ندی له‌و نیشتمانانه‌دا:\nهه‌موو به‌رپرسیاره له هه‌موو..\nپاشا له‌و نیشتمانانه‌دا\nله كرێكاری كارگه‌كان ماندووتره\nباڵی فڕین، فڕینی نیشتمان\nبه شنه‌بای تۆقه‌ڵانانیان\nخۆیان فێنك ده‌كه‌نه‌وه.\nنه‌وت و گاز وكانزای لێ نییه\nچرا و گڵۆپ و سۆپاكانیان\nبه شیعر و مۆسیقا كار ده‌كه‌ن\nماڵێك له مانگێكدا\nچه‌ند كۆپله‌یێ شیعر و\nچه‌ند پارچه مۆسیقایه‌كی به‌سه.\nشیعر و مۆسیقا\nله ئاسمانی هه‌ره به‌رزه‌وه\nبه‌سه‌ر كۆشكی پاشادا ده‌بارێ\nئه‌ویش به یه‌كسانی\nبه‌سه‌ر هاونیشتمانیانی دابه‌ش ده‌كا.\nشاعیران له نیشتمانه باڵداره‌كان\nئیره‌یی به شیعری\nئه‌وان جیاواز ده‌نووسن..\nڕۆژنامه و ڕادیۆ و\nته‌له‌فزیۆن و ئینته‌رنێتیان نییه،\nخۆیان باڵیان هه‌یه ده‌فڕن..\nیه‌ك زمانیان هه‌یه\nهه‌موویان به‌و زمانه قسه ده‌كه‌ن و ده‌نووسن.\nتاكه گرفتی نیشتمانه باڵداره‌كان\nهه‌ڵم و دووكه‌ڵ و\nنیفاق و دووڕوویی و\nهه‌وای پیسی زه‌وییه\nزۆر جار ناچاریان ده‌كا\nبه‌رز و به‌رزتر ببنه‌وه.


پەیامی کومیتەی ناوەندیی بە بۆنەی ٥ی خەرمانان، یادی ٣٨ ساڵەی ڕاگەیاندنی دامەزرانی ڕێکخراوی خەبات،ی شۆڕشگێڕی کوردستان\nخەڵکی ئازادییخوازی کوردستان!\nتێکۆشەرانی نێو ڕیزی (خەبات)!\nئەمڕۆ سیوهەشت ساڵ بەسەر ڕاگەیاندنی دامەزرانی ڕێکخراوەکەمان، ڕێکخراوی خەبات،ی شۆڕشگێڕی کوردستاندا، تێدەپەڕێ. ڕۆژێکی وەک ئەمڕۆ و لە ٥ی خەرمانانی ١٣٥٩دا کۆمەڵێک خەباتگێڕی خاوەنڕابردوو و ڕووناکبیری بەبیر و لاوی ژیر لە ڕاگەیەندراوێکدا مزگێنی دامەزراندنی (ڕێکخراوی خەباتی نەتەوایەتیی و ئیسلامیی کوردستان)یان بە گوێی خەڵکی کوردستان گەیاند.\nڕاگەیاندنی دامەزرانی (خەبات) پاش تێپەڕاندنی قۆناغێکی پڕ لە سەروەریی بۆ ئامادەکردن و ڕەخساندنی بوار بۆ ڕاگەیاندنی ئەو ڕێکخراوە هات. لەو قۆناغەدا تێکۆشەرانی دامەزرێنەر و پێشمەرگە ئازاکان بە تێکۆشانی سیاسیی و خەباتی پێشمەرگانە لە بەرگریی لە خاک و خەڵکی کوردستان، بە تایبەتییش لە بەرپەرچدانەوەی هێزە داگیرکەرانی ڕژیمی بەناو کۆمار ئیسلامییدا، دەوری دیار و بەرچاویان نیشان دا.\nکاتی دامەزرانی (خەبات) کوردستان لە کەشێکی سیاسیی و کۆمەڵایەتیی تایبەتدا بوو. لە لایەک ڕژیمی خومەینی بە هەموو هێزی خۆیەوە پەلاماری بێبەزەییانەی بۆ داگیرکردنی کوردستان دەستپێکردبوو، لە لایەکی دیکەشەوە مەیلی ملهوڕیی و خۆبینیی حیزبیی مەیدانی کاری سیاسیی لە مەنگەنە دابوو. بۆیە تێکۆشەرانی (خەبات) هاوکات دەبوو هەم بەرپەرچی هێرشی جاش و پاسدارەکانی ڕژیمی خومەینیی بدەنەوە و داستانی پڕ لە حەماسە و قارەمانانە تۆمار بکەن، هەمیش بە پشوودرێژیی و وردبینییەوە بەربەست و پیلە و پیلانەکانی سەر ڕێگەی تێکۆشان بپەڕێنن.\nدامەزراندنی ڕێکخراوی خەباتی نەتەوایەتیی و ئیسلامیی کوردستان لەو سات و سەردەمەدا چەند پەیامی بۆ خەڵکی کوردستان و بزووتنەوەکەی و دەسەڵاتدارانی تازە پێبوو. دامەزراندنی ڕێکخراوێکی سیاسیی خاوەن هێزی پێشمەرگە ، کە هەڵگری بەرنامەیەکی سەرچاوەگرتوو لە ئیسلام و نزیک لە بیروباوەڕی خەڵکی کوردستان بێ، کەلێنێکی گەورەی لە بزووتنەوەی کوردستاندا پڕ کردەوە و بواری تێکۆشانی سیاسیی و جۆرەکانی دیکەی خەباتی بەرینتر کرد. لە لایەکی دیکەشەوە ڕژیمی تازەی تاران لە بن دەمامکی دین و تاپۆی "کۆماری ئیسلامیی"دا بە پیلانی جۆراوجۆر دەیویست شۆڕشی کوردستان بە دژەدین و دروستکراوی ئێر و ئەوێ بناسێنێ، کە بە داخەوە بیر و ئاکار و ئەتواری هێندێک لایەنیش، ڕاستەوخۆ و ناڕاستەوخۆ، لە قازانجی ئەو پیلانەی سەرانی ڕژیم دەشکانەوە. دامەزرانی (خەبات) ئەو دەمامکەی لەسەر سەرانی ڕژیم داماڵی و ڕیسەکەی کردنەوە خوری.\nدیارە دامەزران و ڕەوتی کار و هەڵکشانی هەر هێزێکی سیاسیی بەربەست و لەمپەری زۆری دێنە پێش، کە ڕێکخراوەکەی ئێمەش بێگومان لەو یاسا گشتییە بەدەر نییە، بەڵام چاوخشاندن بە مێژووی ئەو ٣٨ ساڵەدا نیشانی دەدا کە سەرەڕای ئەو هەموو لەمپەر و ئەو گشتە دژوارییانە خەباتەکەمان زۆر سەربەرزانە ئەو قۆناغە سەخت و پڕ لە هەڵەمووتانەی بڕیون و وەک هێزێکی سیاسیی سەربەخۆ و خاوەن ئیرادە خۆی بە خەڵک و بزووتنەوەی کوردستان نیشان داوە و لە کڵ و کوورەی فیداکاریی و پشوودرێژییدا قاڵ بووە.\nهاوبیرانی خەباتیی! ئەمڕۆ کە یادی سیوهەشت ساڵەی ٥ی خەرمانانی ١٣٥٩ دەکەینەوە، ئێمەی ڕێکخراوی خەبات،ی شۆڕشگێڕی کوردستان، لە یەک کاتدا هەم هەست بە بەرپرسیاریی دەکەین هەم شانازیی. بەرپرسیاریی دینیی و ئینسانیی کە دەزانین خەباتەکەمان لە جاران زیاتر پێویستیی بە پشوودرێژیی و لەخۆبوردوویی هەیە. شانازیی ئەوەش کە میراتگری خوێنی شەهیدان و درێژەدەری قافڵەی (خەبات) و ڕێبواری کاروانی دەیان ساڵ خەباتی نەپساوە و مێژووی پڕ لە سەروەریی و دەستکەوتین.\nلە یادی پیرۆزی ٣٨ ساڵەی دامەزرانی ڕێکخراوی خەبات،ی شۆڕشگێڕی کوردستاندا لەگەڵ ناردنی قافڵەی سڵاو بۆ هەموو مامۆستا و هاوبیر و هاوسەنگەرانی شەهیدمان، پیرۆزبایی گەرم پێشکەش بە خەڵکی کوردستان و تێکۆشەرانی نێو شۆڕش و ئەندام و لایەنگر و دۆستانی ڕێکخراوەکەمان دەکەین و هیوای سەرکەوتنیان لە ژیان و خەبات بۆ دەخوازین.\nلەو یادە پیرۆزەدا سڵاو لەو ڕێبەر و پێشەوایانەی (خەبات)یان دامەزراند و پێشمان کەوتن و ڕێی ڕاستی تێکۆشانیان نیشان داین!\nسڵاو لەو خوشک و برایانەمان کە لە سەنگەری پێشمەرگایەتیی، یا لە زیندانە پڕ لە تاوانەکانی تاریکپەرستانی تاراندا سەربەرزانە گیانیان سپارد.\nسڵاو لەو ئەندام و پێشمەرگە خۆڕاگرانەی لە ساتە سەختەکانی خەباتدا وەک کێو وەستان و لە خزمەت بە (خەبات) و بزووتنەوەی کوردستان درێغییان نەکرد!\nسڵاو لە خەڵکی کوردستان، خاوەنی ڕاستەقینەی (خەبات) و پشتیوانی هەمیشەیی بزووتنەوەکەمان!\nپیرۆز بێ یادی ٥ی خەرمانانی ١٣٥٩!\n٥ی خەرمانانی ١٣٩٧ ( ٢٧/٨/٢٠١٨)


كۆمپانیای وشە ڕاگەیەندراوێکی لەبارەی میدیاکانی گۆڕان بڵاوکردەوە\nكۆمپانیای وشە ڕاگەیەندراوێکی لەبارەی میدیاکانی گۆڕان بڵاوکردەوە و ڕایگەیاندووە "كۆمپانیای وشە لە پێناو رێكخستنەوەی بەشی میدیایی و ئۆرگانەكانی، پەخشی كەناڵی كەی ئێن ئێن دەوەستێنێت. ئەم بڕیارەش لە پێناو نوێبونەوە و خۆگونجاندنە لەگەڵ دنیای نوێی میدیا".\nلە ڕاگەیەندراوەکەی کۆمپانیای وشە کە وێنەیەکی بۆ سپی نێردراوە هاتووە "میدیا كاغەز و دیجیتاڵییەكانمان بەردەوام دەبن كە تا ئێستا بریتین لەمانە: رۆژنامەی زەمەن، گۆڤاری پەیسەر، ماڵپەرەكانی: زەمەن پرێس ، كەی ئێن ئێن سی ، سبەی و پەیسەر".\nروونكردنەوەیەك لە كۆمپانیای وشە لە بارەی رێكخستنەوەی میدیاكانی\nكۆمپانیای وشە لە پێناو رێكخستنەوەی بەشی میدیایی و ئۆرگانەكانی، پەخشی كەناڵی كەی ئێن ئێن دەوەستێنێت. ئەم بڕیارەش لە پێناو نوێبونەوە و خۆگونجاندنە لەگەڵ دنیای نوێی میدیا و كاریگەرییەكانی. لە هەمانكاتدا میدیا كاغەز و دیجیتاڵییەكانمان بەردەوام دەبن كە تا ئێستا بریتین لەمانە:\n- رۆژنامەی زەمەن\n- گۆڤاری پەیسەر\nماڵپەرەكانی: زەمەن پرێس ، كەی ئێن ئێن سی ، سبەی و پەیسەر.\nكۆمپانیای وشە لە بەرنامەیدایە فراوانتر و كاریگەرتر كارەكانی رێكبخاتەوە و لە ئاستی چاوەڕوانییەكان بێت و ماندوبونی ستاف و كارمەندان و پاڵپشتیكەرانی لە بیرناكات.\nبەڕێوەبەری جێبەجێكاری كۆمپانیای وشە\n٢٦ ی سێپتەمبەری ٢٠١٩


له شاری حلله باشوری به‌غدا زیاتر له 100 که‌س کوژراوه - 2005-02-28\nهێرشبه‌رێكی خۆکوژ له ناوچه‌یه‌کی بازرگانی شاری حلله ی باشوری به‌غدا خۆی ته‌قاندۆته‌وه و له ئه‌نجامدا زیاتر له 100 که‌س کوژراوه و زیاتر له 130 که‌سیش بریندار بووه. به‌شی زۆری قوربانیه‌کان خه‌ڵکی سیڤیڵ بوون و بۆ داواکردنی ئیش له‌و ناوچه‌یه‌دا کۆبوبونه‌وه.\nهێرشبه‌ره‌که له ناو ئۆتۆمبیله‌که‌ی و له نزیک قه‌ره‌باڵغیه‌کی زۆردا خۆی ته‌قاندۆته‌وه. ئه‌و خه‌ڵکه‌ش له به‌رده‌م ناوه‌ندێکی پزیشکیدا وه‌ستابوون بۆ ده‌ستکه‌وتنی ئه‌و به‌ڵگه‌نامانه‌ی که بۆ وه‌رگرتن له کاری حکومی پێویسته و له‌و لاشیه‌وه، ناوچه‌یه‌کی بازرگانی پڕ له خه‌ڵکی بوو که ده‌یان دوکانی سه‌وزه و میوه‌هاتی لێیه.\nده‌یان ته‌رمی قوربانی له نزیک شوێنی ته‌قینه‌وه‌که بینراوه که ته‌نها 95 کم له باشوری به‌غداوه دووره. به‌هۆی زۆری ژماره‌ی قوربانیه‌کانیش، نه‌خۆشخانه‌ی حلله داوای به‌خشینی خوێنیان له خه‌ڵکی کردووه. پز‌یشکه‌کانی به لایه‌نی که‌مه‌وه سێ شاری ده‌وروبه‌ریش به خێرایی گه‌یشتنه شوێنی ڕووداوه‌که تاوه‌کو یارمه‌تی بۆ قوربانیه‌کان دابین بکه‌ن.\nیاخیبوان هه‌میشه هێرش ده‌که‌نه سه‌ر ئه‌و که‌سانه‌ی که پشتگیری له حکومه‌تی کاتی یاخود سه‌ربازه‌کانی هاوپه‌یمانان له عێراق ده‌که‌ن. ئه‌م ته‌قینه‌وه‌یه‌ی ڕۆژی دووشه‌ممه‌ش به خوێناویترین هێرشی یاخیبوان له عێراق داده‌نرێت، هه‌ر له‌و کاته‌وه‌ی که کۆتایی هاتنی شه‌ڕ له ووڵاته‌که‌دا ڕاگه‌یه‌ندراوه.


لەم وێنەیەدا کە 8 تەمموز لەسەر ئینتەرنێت بڵاوکراوەتەوە، سەربازانی عێراقی دەبینرێن کە گومانلێکراوانی پەیوەست بە تیرۆر دەستگیردەکەن لە ئۆپەراسیۆنێکی شه‌نوكه‌وكردندا. [خاوەنی وێنە: وەزارەتی بەرگری عێراق]\nهەواڵگریی سەربازیی عێراق یەکشەممە (2 ئەیلول) شانەیەکی رێکخراوی "دەوڵەتی ئیسلامی لە عێراق و شام" (داعش)ی هەڵوەشاندەوە کە ماوەیەك بوو پلانی هێرشی تیرۆریستی دادەنا بۆ سەر شاری رەمادی له پارێزگای ئەنبار، بەرپرسانی عێراقی وتیان.\nقائیمقامی رەمادی ئیبراهیم عەوسەج وتی بەهۆی ئاستی باڵای هاریکارییه‌وه له‌نێوان دامودەزگا ئەمنییه‌كان و خەڵکی ناوچەکەدا شانەکە دۆزرایەوە.\nبە دیارونای وت: "هەوڵه ئەمنییه‌كان، لەدوای کۆتایی شەڕی دژی داعش، گۆڕاون لە هەوڵی شەڕەوە بۆ هەوڵی هەواڵگری."\nوتی: "ئاستی باڵای هەماهەنگیی نێوان دوو لایەنەکە، هه‌روه‌ها لەنێوان دەزگا ئەمنیەکانیشدا -- پۆلیس، سوپا، ئاسایشی نیشتیمانی، هەواڵگری -- بۆتە هۆی دەرخستنی زۆر شانەی نوستووی داعش و چالاکیەکانیان لە شارەکان و بیاباندا."\nلەم وێنەیەدا کە 7 تەمموز لەسەر ئینتەرنێت بڵاوکراوەتەوە ئەفسەرانی عێراقی دەبینرێن کە بازگەیەك ده‌پشكنن لە باکوری رەمادی. [خاوەنی وێنە: لیوای 41ی پیادە، نوسینگەی زانیاری فیرقەی 10]\nعەوسەج وتی بەمدواییانە، یەکە هەواڵگرییەکانی فیرقەی 10ی سوپا شانەیەکی نوستووی داعشیان لەناوبرد لە رەمادی، کە پێکهاتبوو لە هەشت ئەندام کە لەلایەن دادوەریی عێراقەوە داواکرابوون.\nوتی زانیاری هەواڵگریی دراو لەلایەن خەڵکی ناوچەکەوە سەریکێشا بۆ دەستبەسەرکردن و دەستگیرکردنی ئەندامانی شانەکە کە پلانیان دانابوو بۆ هێرشکردنە سەر مەدەنیەکان و کارمەندانی ئەمنی لە زەنکورە، سەفریە، قەتنیە و ئەلبو جوبەیر لە خۆرئاوای رەمادی.\nئاسایشی باشتربوو لە شارەکانی ئەنبار\nعەوسەج وتی: "ئەمە سەرکەوتنێکی نوێیە بۆ زنجیرەی سەرکەوتنە ئەمنیەکان کە بەدەستهاتوون و یارمەتی بەهێزبوونی سەقامگیری و ئارامییان داوە لە هەموو شارەکانی ئەنبار، نەك تەنیا رەمادی."\nئاماژەیکرد بەوەش كه دەرفەتەکان بۆ دزەکردنی توندڕەوان بۆ نێو شارەکە دانسقەن بەهۆی پشتێنەی توندی ئەمنییه‌وه بە چواردەوری رەمادیدا.\nوتی بەڵام هەوڵی زیاتر پێویستە بۆ چاودێریكردن و شوێنپێهەڵگرتنی پاشماوەکانی داعش، بەتایبەتی لە باکور و باشوری شارەکە، کە کراوه‌ن بەڕووی بیاباندا.\nباکوری شارەکە کراوەیە بەڕووی ناوچە بیابانیەکانی دوورگەی رەمادی و سەرساردا، لەکاتێکدا بەشی باشوری کراوەیە بەڕووی بیابانی نوخەیب و روتبەدا.\nوتی: "داعش هەمیشە بەدوای خەلەلێکدا دەگەڕێت بۆ دزەپێکردنی ئەندامانی بۆ ناو شارەکان و ئەنجامدانی هێرش دژی هاوڵاتیانی بێتاوان."\nوتیشی گروپەکە هەوڵی دروستکردنی شانەی نوستووش دەدات "کە بەرپرسن لە کۆکردنەوەی زانیاری" و گواستنەوەی ئەو زانیاریانە بۆ سەرکردەکانی.\nهه‌روه‌ها وتی: "دەستێوەردانی ئەمنی و ئۆپەراسیۆنی دەستپێشخەرانە کاریگەرییەکی سەرەکییان هەبووە و زۆر هێرش پوچەڵکراونەتەوە پێشئەوەی بتوانرێت ئەنجامبدرێن."\n"لەهەر دۆخێکدا بێت تیرۆریستان نەپارێزراون لەوەی شوێنپێیان هەڵبگیرێت و لێیانبدرێت."


شڕناخ - Mehr News Agency\nئەردۆغان لە هیچ دوژمنییەک ناوەستێت؛\nدارەکان لە کوردستانی تورکیا دەدزرێن و ڕیشەکانیان دەسووتێندرێن\nهێزە خۆجەییەکان لە شڕناخ بە شێوەی بەربڵاو نەک دارەکان دەبڕنەوە و دەیانفرۆشن، بەڵکوو ڕیشەی دارەکانیانیش دەسووتێنن کە ئیدی شین نەبن.\nهاوکات لەگەڵ بەڕێوەبردنی ئۆپراسیۆنی سەربازی\nهاوکات لەگەڵ بەڕێوەبردنی ئۆپراسیۆنی سەربازی و قەدەغەی هاتوچۆ لە بەرزاییەکانی جوودی، بەتاڵان بردنی بێ وێنەی دارەکان لە دارستانەکانی کێوی جوودی و بەستا درێژەی هەیە.\nجووڵە ئاسمانییەکان لەسەر گوندەکانی هێڵی سنووری ناوچەی بەیتولشەببی شڕناخ لەگەڵ هەفتانین بەرز بووەتەوە.\nبۆ بەڕێوەبردنی ئۆپراسیۆنی سەربازی؛\nلەناوبردنی دارستانەکان وەکوو بەشێک لە ئۆپراسیۆنی سەربازی بێ وەستان لە ناوچە کوێستانییەکانی بەستا، جوودی، گابار و نماز لە شڕناخ درێژەی هەیە.\nدوای کوژرانی 8 سەربارزی تورک؛\nکۆبوونەوەی نائاسایی فەرماندەکانی شەڕ لە شڕناخ: شەڕ لە کوردستانی تورکیا توندتر دەبێتەوە\nکوژرانی 8 سەربازی تورکیا لە ئۆپراسیۆنی کێوی جوودی و سەرنەکەوتن لە شەڕی 21 ڕۆژە لە هەرێمی کوردستان، بووە هۆی ئەوەی کە فەرماندە سەربازیەکان بڕیاری بەرز کردنەوەی گوشار لەسەر هەرێمی کوردستان بدەن.\n8 سەبازی تورکیا لە شڕناخ کوژران\n8 هێزی سەربازی تورکیا لە پێکدادان لەگەڵ هەپەگە لە ناوچە شاخاوییەکانی جوودی لە شڕناخ کوژران.\nلە ناڕەزایەتی بە هێرشی پۆلیس؛\nمانگرتنی سێ ڕۆژەی لایەنگرانی هەدەپە لە بەردەم باڵەخانەی ئەو پارتە لە شڕناخ\nسەدان لایەنگری هەدەپە بە نیشانەی ناڕەزایەتی بە هێرشی پۆلیس بۆ سەر باڵەخانەی هەدەپە لە جزیر، سێ شەو وڕۆژە لە بەردەم ئەو باڵەخانە مانیان گرتووە.\nبە تاوانی درخستنی راستییەکان\nقۆڵبەست کردنی زەینەب دورگوت هەواڵنێری رەخنەگری کورد لە شڕناخ\nزەینەب دورگوت هەواڵنێری لاوی کورد، ئەو کەسەی دۆسیەی کوشتنی خەڵکی کورد بە دەستی هێزە سەربازییەکان لە کوردستانی تورکیای دەرخست، قۆڵبەست کرا.\nبە بیانووی بەرەنگاریی پەکەکە؛\nتورکیا لە دەسپێکی ئۆپراسیۆنی سەربازی نوێ لە ناوچە کوردنشینەکان هەواڵی دا\nوەزارەتی ناوخۆی تورکیا ڕایگەیاند ئۆپراسیۆنێکی سەربازی نوێ بە ئامانجی بەرەنگار بوونەوەی پەکەکە لە ناوچەی کوێستانی شڕناخ دەستی پێکردووە.\nهێزە سەربازییەکانی تورکیا ئۆپراسیۆنێکی نوێیان لە پارێزگای کوردنشینی شڕناخ دەست پێکرد.\nکوشتنی منداڵە کوردەکان لەلایەن ئۆتۆمبیلە سەربازییەکانی تورکیاوە\nئۆتۆمبیڵیکی سەربازی هێزەکانی تورکیا منداڵیکی کوردی خەڵکی شڕناخی کردە ژێرەوە و کوشتی.\nبڕینی دارەکانی سنووری هەرێمی کوردستان لەلایەن تورکیاوە\nزیاتر لە 100 هێزی یەکەی خۆجەیی شڕناخ و ئولودەرە خەریکی بڕینەوەی داری دارستانەکانی بستا و زاخۆن.\nئۆپراسیۆنی سەربازی لە ناوچە کوردنشینەکانی شڕناخ و ماردین\nهێزە سەربازییەکانی تورکیا ئۆپراسیۆنێکی بەربڵاویان لە پارێزگا کوردنشینەکانی ماردین و شڕناخ دەست پێکرد.\nلە ماوەی 5 ساڵدا؛\n123 منداڵ لە پێکدادانەکانی ئەم دواییەی کوردستانی تورکیا گیانیان لەدەست داوە\nئەنجامی لێکۆڵینەوەیەک نیشانی دا کە ژمارەیەکی زۆر منداڵ لە ئەنجامی پێکدادان لە ناوچە کوردنشینەکانی تورکیا کوژراون، ئاوارە بوون و تووشی کێشە دەروونی هاتوون.\nڕۆژنامەیەکی تورکیایی ڕایگەیاند:\nسوپای تورکیا لە شڕناخەوە سەرباز دەنێرێتە سنوورەکانی هەرێم\nدەیان ئۆتۆمبیل هەوڵی گواستنەوەی هێزی سەربازی تورکیا لە ڕێگای شڕناخ بۆ ناوچەی ئۆپراسیۆنی لە هەرێمی کوردستانیان دا.\nدەستگیری 10 ئەندامی پەکەکە لەوانە پاسەوانی موراد قارایلان لە ناوچەی گابار\nئۆپراسیۆن لە دژی ئەندامانی پەکەکە لە ناوچەی نێوان ماردین، شڕناخ و سیرت دریژەی هەیە.\n١٠ چالاکی سیاسی کوردی تورکیا لە پارێزگای شڕناخ دەستگیر کران\nهێزەکانی پۆلیسی تورکیا لە هەڵمەتێکدا لە شاری کوردنشینی جزیرە، هەڵکەوتوو لە پارێزگای شڕناخ ١٠ چالاکی سیاسی کوردی ئەو شارەی دەستگیر کرد.\nبە دەرکردنی بەیاننامەیەک ڕایگەیاند:\nهەپەگە: دوو هاووڵاتی کوردمان لە شڕناخ ڕفاندووە\nناوەندی مێدیایی هەپەگە بە بڵاو کردنەوەی بەیاننامەیەک ڕفاندنی عزەت باتماز و سەڵاحەدین گونگەن، خەڵکی پارێزگای شڕناخی لەئەستۆ گرت.\nتەقینەوە لە شڕناخ ٤ کوژراوی لێکەوتەوە\nبە هۆی تەقینەوەی بارهەڵگری کرێکاران لە پارێزگای شڕناخ، چوار کرێکار گیانی خۆیان لەدەست دا.\nوەزیری ناوخۆی تورکیا :\nئەمساڵ یان پەکەکە دەمرێت یان ئێمە دەمرین\nسولەیمان سۆیلۆ، وەزیری ناوخۆی تورکیا کە سەفەری ناوچەی سنووری لە پارێزگای شڕناخی کردووە سەبارەت بە شەڕ لەگەڵ پەکەکە لە خاکی تورکیا وتی: ئەمساڵ یا لە جوودی، گابار، کەل مهمەت، بستا و ناوچەی کاتو دەبین یان دەمرین.\nسکاڵای هەدەپە لە دژی تێکدەرانی گۆڕی کوردەکانی تورکیا\nکۆمیسیۆنی مافی مرۆڤی پارتی دیمۆکراتی گەلان بە تۆمار کردنی سکاڵا دژی ئەو کەسانەی کە گۆڕستانی ناوچە کوردنشینەکانیان کاول کرد، داوای شوێنگیری ئەو جەنایەتە دەکات.\nتورکیا گۆڕستانی شارە کوردنشینەکان کاول دەکات\nدوای بڵاو بوونەوەی هەواڵی کاول کردنی گۆڕاستانەکانی ناوچە کوردنشینەکان لە پارێزگاکانی وان، دیاربەکر، حەککاری و مووش، ئێستا هەواڵی کاول کردنی گۆڕاستانەکانی پارێزگای شڕناخ بڵاو بووەتەوە.\nئۆپراسیۆنی نوێ تورکیا دژی هێزەکانی پەکەکە دەستی پێکردەوە\nوەزارەتی ناوخۆی تورکیا لە بەیاننامەیەکدا لە دەست پێکردنەوەی خولێکی نوێ لە ئۆپراسیۆنەکانی ناسراو بە کرانی ٩ و ١٠ لە پارێزگاکانی شڕناخ و حەککاری هەواڵی دا.\nکوژرانی ۶ چەکداری پەکەکە لە شڕناخ و ئاگری\nشەش چەکداری هەپەگە باڵی سەربازی پارتی کرێکارانی کوردستان لە شەڕ لەگەڵ هێزە سەربازییەکانی تورکیا کوژران.


له ئاكامی ته‌قینه‌وه‌ی چه‌ند بۆمبێـك له به‌غدا 9 كه‌س ده‌كوژرێن\nی مانگی ده ٠٧, ٢٠٠٧\nكاربه‌ده‌سـتانی عێراق ده‌ڵێن 3 بۆمب له به‌غدا ته‌قیوه‌ته‌وه، وه به‌هۆیانه‌وه 9 كه‌س كوژراون و چه‌ند كه‌سێـكی دیكه‌ش برینداربوون.\nله یه‌كێـك له هێرشـه‌كانی ڕۆژی یه‌كشه‌ممه‌ی به‌غدا، 3 كه‌س كوژراون له‌و ده‌مه‌ی بۆمبێـكی لاڕێ به كاروانێـكی هێزه‌كانی ئه‌مریكا له گه‌ڕه‌كی دۆره‌ی باشوری به‌غدا ته‌قیوه‌ته‌وه. هه‌روه‌ها بۆمبێـكی لاڕێ دیكه‌ش له نزیـك كاروانێـكی هێزه‌كانی پـۆلیسی عێراق له ڕۆژهه‌ڵاتی به‌غدا ته‌قیوه‌ته‌وه و 3 كه‌سیش له‌وێ كوژراون.\nئۆتۆمبیلێـكی بۆمبڕێژكراویش له به‌رده‌م باڵه‌خانه‌ی ئه‌نجومه‌نێـكی خۆجێی له ناوه‌ندی به‌غدا ته‌قیوه‌ته‌وه و 3 كه‌سیش له‌و ڕووداوه‌دا كوژراون.\nهاوكات له‌شـكری ئه‌مریكا ده‌ڵێت هێزه‌كانی هاوپه‌یمانان ڕۆژی یه‌كشه‌ممه له شـاری موسڵی باكوری عێراق گومانبارێـكی تێرۆریسـتیان كوشـتووه.\nله پـێشـهاته‌یه‌كی دیكه‌دا، نوری ئه‌لمالیكی سه‌رۆك وه‌زیری عراق خۆشـحاڵی خۆی به‌رامبه‌ر به‌و ڕێـكـكه‌وتنه ده‌ربڕی كه له نێوان دوو ڕێبه‌ری شیعه‌كانی عێراق مۆركرا بۆ كۆتایی هێنان به شه‌ڕی چه‌ند مانگه‌ی نێوان لایه‌نگرانیان. به‌ڕێز مالیكی، كه ئه‌ویش شیعه، ده‌ڵێت ڕێـكـكه‌وتنه‌كه ئاسووده‌یی‌یه‌كی مه‌زنی ده‌داتێ.\nشـایانی باسه ڕێـكـكه‌وتنـنامه‌كه ڕۆژی شه‌ممه له نێوان مه‌لای توندڕه‌وی شیعه موقته‌دا ئه‌لسه‌در و عه‌بدول عه‌زیز ئه‌لحه‌كیم سه‌رۆكی گه‌وره‌ترین پارتی سیاسی شیعه‌كانی عێراق (ئه‌نجومه‌نی باڵای ئیسلامی عێراق) مۆركرا.


فلاشباک..8.. ستیڤان شەمزینی – Dengekan\nbyStivan Shamzinani\tAugust 24, 2021\tGeneral\nدیسان ئەمڕۆش، بە رەشبینییەوە لە خەو رادەچڵەکم، دەستم خستۆتە ژێر چەناگەم و سەرم بەسەر کتێبێکدا شۆڕ کردۆتەوە، دەخوێنمەوە بێ ئەوەی بزانم ئەمە چ سوودێکی هەیە؟. ئیرەیی بەوانە دەبەم کە مردوون. چوون مەرگ بۆ رۆژگارێکی پڕ کوێرەوەریی وەک ئەمڕۆ کە تەمی شەڕ ئاسمانی گرتووە رزگارەکە. مەرگ رزگارەکە. هەر چەند بیر دەکەمەوە، هۆیەک نابینم، وەک ئەو خەڵکە گەشبین بم، ئامڕازێک بۆ گەشبینی شک نابەم، جگە لە درۆ. “کۆڵن وڵسن” باس لە داڕووخانی مرۆڤایەتی هاوچەرخ دەکات و پێیوایە هەموو شتێک بەرەو خاڵی پایانی خۆی دەڕوات. ئیدی هەموو شتێک لە کۆتایدایە. دڵنیام رۆژێکی دوور نییە کە مرۆڤ لەسەر زەوی وەک دەیناسۆرەکان ئینقراز دەکات. بەڵام لە پاش چی؟. لە پاش ئەوەی گەردوون وێران دەکات، وەک درێغیشی نەکردووە.\nتۆ سەیری ئەم دنیا پووچە بکە، سامانی 130 کەس لە ئەمەریکا، هەموو کیشوەری ئەفەریقای پێ دەکڕدرێت!. سەیر بکە ساڵانە رۆژئاوای لانکەی هیومانیزم و لیبرالییەت و بازاڕی ئازاد، سەدەها هەزار تۆن دانەوێڵە و گەنم، نغرۆی ئۆقیانووس دەکات، کەچی لە رواندا و تانزانیا و کیشوەری رەش، مرۆڤ لە بێ نانی دەمرێت لە برساندا. تۆ سەیری “شەپۆلی سێیەمی ژیاری مرۆڤایەتی”یەکەی تۆفلەر و “کۆتایی مێژوو”ەکەی فۆکۆیاما بکەن، چۆن دنیای لە ئاشوبێک هەڵکێشاوە لە ئەفسانەی “بابلی”شدا نموونەی نەبینراوە. ئەمە ئەو رۆژگارەیە “نزار قەبانی” باسی دەکات، کە برسییەکان ددانیان لە مانگی چواردە گیر کردووە، چوونکە شێوەی لە نان دەچێت.\nبە بڕوای من، دەسەڵات لە پشتی گەشبینییەوەیە، گەشبینەکان بیانەوێ و نەیانەوێ خزمەتکاری سیستمی کۆن و داڕزیوی حکوومەتەکانن. ئێستا من لە حاڵێکدام کە “ئەدگار ئالان پۆ” هەمیشە دەیووتەوە “پڕاوپڕم لە ئازار و ترس و پووچی”. من لێوانلێوم لە نهێلیزم. خەڵک چۆن بیر ئەکاتەوە با بیکاتەوە، چوونکە رقم لەو شتانەیە کە زۆرینەی خەڵک بڕوایان پێیەتی و پیادەی دەکەن، من ئەنتی کەلتووری باڵادەستم، رقم لەو مێگەلییەیە کە بەرهەمی ناسیۆنالیزمی شوانکارەی کوردە. من رقم لەو ژیانەشە کە بەشایی و هەلهەلە دێیتە ناوی و بەشین و رۆ رۆ لێی دەردەچی، وەک “حەسار”ەکەی “شێرزاد حەسەن”، “من بە هەلهەلەی شایی هاتمە ناو حەسار، بەڵام دەبینن بە وەلوەلەی شین لێی دەچمە دەرێ”. ئای خودایە لە جوانی “حەسار و سەگەکانی باوکم”.\nچەند سەختە ئێمە لە وڵاتێکدا مەحکوم کراوین بە ژیان خوێنی پەپوولەی تیا دەڕژێ و سەرچۆپی مەرگی ناسکیی تیا دەگیرێ، کەچی لەولاوە خێڵی جنۆکە فەرشی سوور لەبەرپێیان رادەخرێ!. ئەوەتا من بەو تەمەنە کورتەی هەمە هێندەی هەزار ساڵ ئازارم بینیوە و وام لێهاتووە لە رووی دەروونییەوە بوومەتە کەسێکی ماسۆشی، چێژ لە ئازار و خەمەکانم وەرئەگرم چوونکە خەم و ئازار پانتایی ژیانمی داگیر کردووە. خەمی من بۆ نان نییە، ئەگەرچی خەمی نان هێشتا خەمی زۆرینەی کۆمەڵگەیە، خەمی من کڵۆمدانی خەون بینینە. خەونی من، لوتکەی ئازادییە نەک قەفەزی ئاسنینی کەلتور و ئاین و سیاسەت و دەسەڵات. لەبەر خۆمەوە وڕێنە ئەکەم وەک چۆن خولە شێت وڕێنەکانی خۆی لەسەر کارتۆنە جگەرە ئەنووسێ و بڵاویان ئەکاتەوە، فرمێسک ئەڕژم و فرمێسکم بەم جۆرە تەوزیف کردووە لە وڕێنەیەکما:\nپرسیاری ئەوە مەکە بۆچی فرمێسک دەڕێژیت؟\nپرسیاری ئەوە بکە بۆچی فرمێسک ناڕێژیت؟.\nسلێمانی – سەهۆڵەکە\nتێبینی: ئەم بەشە لە لاپەڕە 30-33 کتێبی “فلاشباک”چاپ و بڵاوکراوەتەوە. کتێبەکەش لە سەرەتای ساڵی 2017 چاپ بووە\nPrevious بمرێ تالیبان لەکابۆڵ بێت یان لە تاران!.. حەمید تەقوایی وەرگێڕانی: کاوە عومەر\nNext باشوری کوردستانم وا بینی.. هیوا ناسیح\nگوللەی عیشق …. ھۆزان اسماعیل کریم


بۆچی حزبە ئیسلامییەکانی کوردستان یەک ناگرن؟\nئاشکرایە سێ حزبی سەرەکی ئیسلامیی لە کوردستاندا هەن، ئەوانیش بزووتنەوەی ئیسلامی و یەکگرتووی ئیسلامی و کۆمەڵی ئیسلامین، بە تەمەنترینیان وەک ڕابەرەکەیان ڕیشی سپی بووبێت، بزووتنەوەی ئیسلامییە، ساڵی ١٩٨٧ لەسەر دەستی مامۆستا مەلا عوسمان و هاوڕێکانی دروست بووە. یەکگرتووی ئیسلامیش ١٩٩٤ سەڵاحەدین محەمەد بەهائەدین و هاوڕێکانی رایانگه‌یاند. وەک ڕوونە کۆمەڵی ئیسلامی و ئەنساڕولئیسلام لە هەناوی بزووتنەوەوە هاتوونەتە دەرەوە، لە ساڵی ٢٠٠١دا عەلی باپیر کۆمەڵی ئیسلامی دروست کرد.\nبزووتنەوەی ئیسلامی کوردستان/عێراق بزووتنەوەیەکی سیاسی پەروەردەیی جیھادیی ئیسلامییە و لەسەر پێڕەوی ئەھلی سوننەت و جەماعەت، بۆ چەسپاندنی فەرمانڕەوایی شەریعەتی ئیسلام و مافە ئیسلامییەکان لە کوردستاندا کار دەکات. لە ساڵی ١٩٨٧دا, لەلایەن کۆمەڵێک پیاوی ئاینی بە سەرکردایەتی مەلا عوسمان عەبدولعەزیز لە ئێران ڕاگەیانرا. بزووتنەوە یەکەم حزبی ئیسلامیی چەکدارە کە لە کوردستانی عێراق دامەزراوە و بە فەرمی ڕاگەیەنراوە. پێشتر پێوەندی ئیسلامی بە سەرکردایەتی شێخ محەمەد بەرزنجی ھەبووە, لە سەرەتای ھەشتاکان دروست بووە و پاشان چوونەتە ناو بزووتنەوەوە. لە ساڵی ١٩٩٩ لەگەڵ بزووتنەوەی ڕاپەڕین یەکیان گرتووەتەوە و مەلا سدیق سەرکردایەتی دەکرد و بزووتنەوەی یەکبوونیان ڕاگەیاند. بەڵام زۆری نەخایاند ئەم یەکبوونە بوو بەھۆی دابەشبوونی بزووتنەوە بۆ سێ پارتی ئیسلامی. بزووتنەوە وەک حزبی دایک وایە، چونکە زیاتر لە دوو حزبی ئیسلامی ترى لێ دروست بووە وەک کۆمەڵی ئیسلامی بە سەرکردایەتی عەلی باپیر، ئەنساڕولئیسلام بە سەرکردایەتی نەجمەدین ئەحمەد فەرەج (مەلا کرێکار).\nدوای ئەم جیابوونەوانە بزووتنەوە تووشی لاوازییەکی گەورە بوو, پاش ئەم دابەشبوونانە و بڕینی مووچەکەیان لەلایەن یەکێتیی نیشتمانی کوردستان, کە دوو ملیۆن فرانکی سویسری بوو، پاش ڕێککەوتنی ئێران و واژووکردنی ئاگربەستی نێوانیان و ھەروەھا بەپێى ڕێککەوتنەکە بزووتنەوە بە دوو وەزیر بەشداری کا‌بینەی سلێمانی یەکێتیی نیشتمانییان کرد, پاش ئەم بەشدارییە پارتی دیموکراتی کوردستان دوو وەزیرەکەی بزووتنەوەی لە ئیدارەی ھەولێری ئەوکات تەقاعود کرد, لە ھەڵبژاردنی ٢٥/٠٧/٢٠٠٩ توانیان دوو کورسی پەرلەمانی کوردستان بەدەست بێنن.\nئەم مێژووەی سەرەوە، گەواهیی ئەم کێشە مێژوویییانە دەدات لە نێوان حزبە ئیسلامییەکانی کوردستاندا بوونی هەبووە و دەمێنێت، ئەوان هەر لە بنەڕەت و بنەچەدا یەکیان نەگرتووە، وەک گوتراوە کوردن و حەزیان لە پەرتەوازەیییە، کوردیش بەدرێژایی مێژوو بە دەگمەن سێ چوار سەرۆک هۆز یەکتری گرتووە، پاش ماوەیەکی کەم، لە یەکتر هەڵگەڕاونەتەوە و گورزیان لێک وەشاندووە، پشتی یەکیان چۆڵ کردووە و پشتی یەکیان شکاندووە. ئەوان پاتەبوونەوەی هەمان بابەتن، کوردن.\nهاوکات چەندان ڕەوتی بچووکی وەک سەلەفی، سۆفی، دەروێش و چەند کەسایەتییەکی تری سەربەخۆی ئیسلامی، ڕەنگە ئەوانیش بە شێوەیەکی جیاواز، کاریگەرییان لەبان پرسەیلی ڕامیاری کوردستاندا هەبێت. وەلێ تا ئێستەیش هیچ پڕۆژەیەکی هاوبەشیان نەبووە، بەڵکو بە پەرتەوازەیی درێژە بە کارە ڕامیاریی یەکلایەنە دەدەن، جگە لەوەی ئێستەیش دەبینرێ بۆ هەڵبژاردنی ئەنجوومەنی نوێنەرانی عێراق هەوڵی ئەوەیان نەداوە ئیسلامییەکانی کوردستان، یان بڵێین مسوڵمانی ئەم هەرێمە کۆ بکەنەوە و هەموویان دەنگ بە لیستێک بدەن، ئەمەیش خەوشێکی ئاشکرایە بە تەوێڵی سەرکردەکانیان، ئایا ئەم پەرتەوازەیییە چەندان پرسیار دروست ناکات، ئایا ناکرێ ڕای گشتی بپرسێ بۆچی ئیسلامییەکان یەک لیستیان نییە و بە یەک لیست دانابەزن، یان ئەو هەموو ڕەوتە ئیسلامییە بۆ چییە؟\nڕەنگە حزبە ئیسلامییەکان لە حزبە سیکۆلارەکان زیاتر جەماوەرەکەی خۆیان گەوجاندبێ، چونکی حزبە ئیسلامییەکان بە گشتیی و نەخاسمە حزبەکانی کوردستان، لە ڕێگەی ڕاکێشانی سۆزی ئاینی و کۆمەڵایەتیی و خودا و پێغەمبەرەوە دەنگ بە دەست دێنن. ئەمەیش فێڵێکی گەورەیە لە خەڵکی مسوڵمانی کوردستانی دەکەن، ئەوان تا ئێستە، بە درێژایی ئەو چەند ساڵەی دروست بوون، نەیانتوانیوە یەکبگرن و لە هەڵبژاردن بە یەک لیست دابەزن، لێرەدا پرسی ئەوە دێتە پێشەوە، ئایا حزبە ئیسلامییەکانی کوردستان بەرنامە و پڕۆژە و کاریان جودایە، یان بەرژەوەندییە کەسییەکانیان یەک ناگرێتەوە؟\nحزبە ئیسلامییەکانی کوردستان لەبری ئەوەی لە ڕوانگەی شەرعەوە یەک بگرن، بەرژەوەندییە حزبی و کەسییەکان بە گرنگتر دەزانن، بۆیە هەمیشە پەرتن و قەت مێژوو بە یەکگرتوویی و کۆکی نایاننووسێتەوە. زۆربەی تاکی کورد ئاستی لەوە بەرزترە بەم حزبانە هەڵخەڵەتێ و بڕوایان پێ بکات، کە ئەوانە حزبی ئیسلامین و خزمەت بە دین و خودا دەکەن. ئەگەر حزبایەتی دەکەن، ئەی ئەو پاشگری (ئیسلامی)یە چییە خەڵکی ڕەشۆکی پێ دەخەڵەتێنن، ئەگەر حزبایەتی ناکەن و دینداری دەکەن، فەرموون کەس ڕێی لێ نەگرتوون، ئەگەر بەپێچەوانەوە حزبایەتی بۆ دینی خودا دەکەن، دەبێ وەڵامی ئەو دووفاقییە بدەنەوە، بۆچی سەرکردە و کەسایەتیی ناو حزبە ئیسلامییەکان کاتێ لە حزبەکانیان جودا دەبنەوە، دەچنە پاڵ حزبێکی سیکۆلار (عەلمانی)!\nلە سەرێکی ترەوە، هەرزەیەکیش دەزانێت ئەو ڕەوتانە ئاراستەی کۆمەڵایەتییان جیایە، ئاراستەی سیاسییان جیاوازە، تا دەگاتە ئەوەی مەلایەکی یەکگرتوو جۆرە فتوایەک دەدات، کۆمەڵ نەختێ لەو خەستتر، بزووتنەوە لە هەموویان توندترە (فتوا لەبارەی مۆسیقاوە ڕوونترین بابەتە!). لە هەمووی خۆشتر ئەوەیە، لە مزگەوتەکانی کوردستان، هەر مەلایەک سۆزی بۆ کام حزب هەبێ، قورئان بەو جۆرە دەنگ و شێوازە دەخوێنێ، کە پەسندی حزبەکەیەتی.\nلە یەکێک لە دیمانەکاندا، شوان قەڵادزێی كه ئەوکات گوتەبێژی بزووتنەوەی ئیسلامی بوو، لەبارەی یەکبوونی حزبە ئیسلامییەکان گوتبووی: "كه‌سه یه‌كه‌مه‌كان هه‌واو ئاره‌زوو بخه‌نه ژێر عیزه‌تی ئیسلامه‌وه, نه‌ك پرۆژه‌ی هاوبه‌ش, بوونه‌یه‌كیش زۆر ئاسان دەبێت." وەک ڕۆژ ئاشکرایە ئەم پیاوە /كۆچی دوایی كرد ساڵی رابردوو/ لە ڕەگوڕیشەی فیکری ئیسلامی سیاسی تێگەیشتووە، ئه‌گه‌رنا هەرگیز ئەو قسەی نەدەکرد.\nكه‌واته راستییه‌كه هه‌ر ئه‌وه‌یه كه ئەوان هێندەی بە دوای هەواو ئارەزوو کەوتوون، نیو هێندە گەنگیی بە شەرع و ئیسلام نادەن. بابەتەکە وەک ئاوی کانی ڕوونە، هەرچی خەوشی ژێریان هەیە، دەبینرێ، ئیسلامیی سیاسی تەنێ ویستی کۆمەڵێ خەڵکی دیاریکراوە، مەرامیان گەیشتن بە دەسەڵات و پلە و پۆست و پارەیە. پێداگریکردن لەسەر وەها بابەتێک، ئاسنی سارد دەکوتن. ئەوان لەگەڵ پێڕەو و پڕۆگرامی ئیسلام ناپاکن، چۆن لەگەڵ تاکی کوردی مسوڵمان پاک دەبن!\nئه‌م بابه‌ته 431 جار خوێنراوه‌ته‌وه


دوای سەركەوتنی شۆڕشی گەلانی ئێران لە ساڵی 1979، خومەینی دەوڵەتێكی شیعە مەزهەبی لەئێران دروست كرد. كۆسپێكی سەخت بەرۆكی گرت، كە عێراق بوو، چونكە نەجەف و كەربەلا واتە مەككەو مەدینەی شیعەكان لەناو جوگرافیای عێراقدان. بەڵام لەعێراق بەعسی سوونە مەزهەبی دەسەڵات عەلمانی حوكمی دەكرد. صەدام حوسێن لەرووی نەتەوەیی و لەروی مەزهەبی كۆسپێكی سەختی بەردەم ئێران بوو.\nلە لاوازكردن و روبەربوونەوەی ئەم كۆسپە كوردی عێراق دەستباڵێكی گەورەی ئێرانیان گرت و زۆریان بۆ ئەنجام دا كە سودمەندی گەورە ئێران بوو. تا رادەی كیمیابارانكردنی هەڵەبجە ؟ دوو روداو خزمەتێكی ستراتیژیان بە ئێران كرد، یەكەمیان راپەڕینی بەهاری ساڵی 1991 دوای جەنگی كوێت، دووەمیان روخانی بەعس ساڵی 2003، هاتنە سەركاری كوردی هاوپەیمانی ئێران و شیعەی پیاوی ئێران. ئیدی لەم دوو روداوەدا هەرێمی كوردستان ئەو حەوزە ماسیە بووە كە ئێران كام ماسی و سیاسەتی ویستبێت لەناویاندا دەستی گێڕاوەو راوی خۆی كردووە.\nهەرێمی كوردستان خزمەتێكی بێ وێنەی بە ئێران كردوە:\n1-بزوتنەوەی كوردی رۆژهەڵات بەهۆی پاراستنی ئاسایش و سەقامگیری قەوارەی باشور قوربانی زۆریان بە خەباتی خۆیان داوە.\n2-ئێران سنورێكی بەرفراوانی لەروی سەربازی و ئەمنیەوە بەهۆی هەرێمی كوردستان لە كۆڵ بۆتەوە.\n3-هەرێم دیوارێكی ئەستورە بۆ ئەوەی رێگری بكات لە پەڕینەوەی گروپی وەك داعش بۆ سنوری ئێران و خوێناوی كردنی شەقامی شارەكانی ئێران.\n4-ئێران گەمارۆیەكی زۆر سەختی لەسەرە، هەرێمی كوردستان بۆتە بازاڕێكی گەورەی كاڵاكانی و ملیار دۆلار داهات بۆ ئێران فەراهەم دەكات و هەرێمی كوردستان لەبەر ئێران روبەروی سیاسەتی ئەمریكاو نێودەوڵەتیش بۆتەوە.\n5-كورد لە بەغدا هیچ نەما بۆ هەیمەنەی ئێران و شیعەكانی نزیك لە ئێرانی نەكات.\n6-لەروی دەستی كارو گومرگ و سنورەكانەوە هەرێمی كوردستان داهاتێكی پڕ بایەخی ئێران بۆ فەراهەم كردووە.\n7-لەروی گەشتیاریەوە هەزاران هاوڵاتی هەرێم پارە دەبەنە ناو ئێران.\n8-لەروی تەندروستیەوە هەزاران هاوڵاتی هەرێمی كوردستان پارە دەبەنە ناو ئێران.\n9-سەرباری گەمارۆی نێودەوڵەتی لەشارەكانی هەرێمی كوردستان دەیان پێشەنگای گەورەی بازرگانی ئێرانی دەكرێتەوە. سەرباری هاوردە كردنی سوتەمەنی لە ئێران.\nهەرێمی كوردستان ئەو قەوارەیەیە كە خزمەتێكی بێ وێنەی ئێرانی كردووە.\nبەڵام لەبەر لاوازی سیاسیەكان و سەركردایەتی كورد، لەبەر ناكۆكی ناوخۆیی، وایكردووە جەوێك دروست بووە ئێمە دەبێت مەمنونی ئێران بین و رۆژ نیە دەیان چاكەی ئێران نەدرێتەوە بە چاوماندا. چاكەی كۆماری ئیسلامی ئێران وەك:\n1-ئێران ئەندازیاری تێكدانی ریفراندۆم بوو، ململانێی جەلالی و مەلایی بەهۆی ریفراندۆمەوە گەیاندەوە چوارگۆشەی یەكەم.\n2-ئێران لە 16ی ئۆكتۆبەر لەناو كەركوك وێنەی خامنەئی و خومەینی بە هەمەرەكانیەوە هەڵواسی بوو.\n3-ئێران كۆیەی دایە بەر موشەك و دەیان سەركردەو پێشمەرگەی حزبی دیموكراتی شەهیدو بریندار كردو هیچ جۆرە رێزێكی لە سەروەری هەرێمی كوردستان نەگرت.\n4-ئێران تۆمەتبارە بە تیرۆركردنی سەدان سەركردەو كادیرو كەسایەتی رۆژهەڵاتی كوردستان لە ناو هەرێمی كوردستان. تەبعەن بەهاوكاری كوردی خۆفرۆش؟\n5-ئێران منەتی دنیا دەكات كە گەلی كوردی لەئامێزگرتووەو پشتی گرتووە لە شەڕی داعش و تیرۆردا، بەڵام حەشدی شەعبی و هیلالی شیعەی بردۆتەوە شەنگال و نایەڵێت شەنگال بێتەوە سەر هەرێمی كوردستان.\n6-ئاوی روباری ئەڵوەن و سیروان و زێی بچوكی وشك كردووە.\n7-تاكە دەوڵەتە راستەوخۆ هەڕەشە لە هەرێمی كوردستان دەكات.\nقائانی سەرۆكی سوپای قودس هاتۆتە هەولێر هەڕەشەی كردووە كە دەبێت كورد لە پێكهێنانی حكومەتی داهاتووی عێراق شتێك نەكات دژی ئێران بێت؟ من نازانم هێزێكی كوردی ئەگەر لەناوخۆی عێراق لەگەڵ ئەو هێزو یان ئەو هێز پەیمانێكی هەڵبژاردن ببەستێ؟ بۆچی دەبێت ئێران دەهری بێت. تاكەی ئێمە هێندە دەستەمۆ بین. ئەم هەموو ناكۆكی ناوخۆییە وایكردووە توركیاو ئێران فەرمان بكەن، هەڕەشە بكەن. ئەوان زۆر بەهێز دەركەون و ئێمەش زۆر لاواز.\nبەلاش نەبوو نەوشێروان مستەفا دەیگوت: لە دنیادا نەمدیوە لە ئێران بێ وەفاتر.\n1 هەست بە شتێكی دیكە دەكەم؟\n2 حكومەتی ژێر عەمامە


خەڵکی شەنگال دژی هێرش و پیلانگێڕییەکان لەسەر شەقامن – کوردی – RojNews.News\n16/11/2020 - 3:15:07 pm\nخەڵکی شەنگال دژی هێرشەکانی دەوڵەتی تورک، ڕێککەوتنەکەی بەغدا – هەولێر لە سەر شەنگال و دەستبەسەرکردنی شەڕڤانێکی یەبەشە لەلایەن سەربازانی عێراقەوە، کە بەهۆی هێرشی دەوڵەتی تورکەوە بەبرینداری برایە نەخۆشخانە و دواتر شەهیدبوو، دەستیان بە ڕێپێوان کردووە و ناڕەزایی دەردەبڕن.\nچالاکی و خۆپیشاندانی هاوڵاتیانی شەنگال دژی هێرشەکانی سوپای تورکی داگیرکەر و ڕێککەوتنی نێوان بەغدا – هەولێر بەردەوامە.\nڕۆژی ٩ی ئەم مانگە فڕۆکەکانی سوپای تورک ناوچەی “مەزرا” خەلەف-ی سەر بە گوندی بەر-ی سەر بە شارۆچکەی خانەسوور-ی شەنگالیان بۆردوومان کرد، لە ئەنجامی ئەو هێرشەدا ئەندامێکی یەبەشە و دوو هاوڵاتی برینداربوون، ئەو سێ بریندارە دوای هێرشەکە گوازرانەوە بۆ نەخۆشخانەی موسڵ.\nئەو شەڕڤانەی یەبەشە کە تا ئێستا ناسنامەکەی ئاشکرا نەکراوە لە نەخۆشخانە شەهید بووە، بەڵام هێزە ئەمنییەکانی عێراق دەستیان بەسەر تەرمەکەیدا گرتووە و بریندارەکانیشیان دەستبەسەر کردووە، ئەمەش ناڕەزایی لێکەوتووەتەوە.\nدژی دەستبەسەرداگرتنی تەرمی ئەو شەڕڤانە و بریندارەکان، هەروەها پیلانەکان و هێرشەکانی دەوڵەتی تورک، خەڵکی شەنگال بە سەدان کەس لە بەردەم بینای شارەوانیی گەل لە شەنگال دەستیان بەڕێپێوان کردووە.\nلە ڕێپێوانەکەدا وێنەی شەهیدانی یەبەشە و پانکارد کە لەسەری نووسراوە “ئێمە لە زیندانەکانی ئێوە ناترسین”، بەرزکراونەتەوە.\nڕێپێوانەکە لەبەردەم ئاسایشی پیردۆغان-ی شەنگال بە لێدوانێک کۆتاییدێت.\nچالاکییەکە بەردەوامیی هەیە.\nشەنگالییەکان دەستیان بەسەر بازگەیەکی هێزەکانی عێراقدا گرت


زایینی: ٣٠-٠٩-٢٠١٦ - هەتاوی: ١٣٩٥/٠٧/٠٩ - ١٣:٤٣ تاران قه‌باره‌ی فۆنت:\nکوردستان میدیا: ٢ چالاکی ئەهوازی بەهۆی واژۆنەکردنی "تۆبەنامە" ساڵێک زیندانیان بۆ بڕایەوە و بەڵێنی نووسراوەشیان لێ وەرگیرا.\nبەپێی هەواڵی گەیشتوو بە ماڵپەڕی کوردستان میدیا؛ لقی ٤ی دادگای ئینقلابی ئەهواز حوکمی ساڵێک زیندانی و واژۆکردنی بەڵێن نامەی نووسراوی بۆ ٢ چالاکی عەرەبی سووننی مەزهەب بڕاندەوە.\nبەپێی ئەم هەواڵە قازی پەروەندەکە بەم کەسانەی ڕاگەیاندووە کە دەبێ واز لە مەزهەبی سووننی بهێنن و بۆ مەزهەبی شیعە بگەڕێنەوە و لەمبارەوە تۆبەنامە واژۆ بکەن کە ئەم کەسانە داواکاری ناوبراویان ڕەت کردووەتەوە.\nشوناسی ئەم ٢ چالاکە بەم شێوەیە ڕاگەیەندراوە: عەبدولحەکیم خزرجی ٢٦ ساڵ و مێهدی حەیدەری ٣٢ سال خەڵکی ناوچەی مەلاشیە لە باشووری ئەهواز.\nئەم ٢ کەسە پێشتریش لە زستانی ساڵی ٩٤ بەتۆمەتی چالاکی مەزهەبی لەلایەن ناوەندە ئیتلاعاتی و ئەمنیەتییەکانی ڕێژیمەوە دەسبەسەر کرابوون تا دواجار لە پاش چەند مانگ دەسبەسەرکران و ئەشکەنجە لەلایەن وەزارەتی ئیتلاعات لەلایەن لقی ٤ی دادگای ئەهوازەوە حوکمی ١ ساڵ زیندانیان بۆ بڕایەوە.\nلە ڕەزبەری ئەمساڵدا حوکمە داسەپاوەکەیان کۆتایی پێهات بەڵام قازی پەروەندەکەیان پێش لە ئازادکران داوای لێکردبوون بگەڕێنەوە بۆ سەر مەزهەبی شیعە و تۆبەنامە واژۆ بکەن کە لەگەڵ دژایەتی ئەم چالاکانە بەرەوڕوو دەبێتەوە؛ ناوبراویش لە تۆڵەی ئەم هەڵوێستە جارێکی دیکە حوکمی زیندانیان بەسەردا دەسەپێنێت.\nئەم ٢ چالاکە هەنووکە لە زیندانی شیبانی ئەهوازدا دەسبەسەر کراون و ماوەی حوکمەکەیان تێدەپەڕێنن.\nبەپێی دوایین ئامارەکان تەنیا لە ساڵی ٢٠١٥دا ١١٣ حاڵەتی پێشێل کردنی مافی کەمینە مەزهەبییەکان، لەوانە بەهاییەکان، سووننییەکان، مەسیحییەکان و دەروێشەکان، تۆمار کراوە کە لەنێویاندا ٣١ چالاکی مەزهەبی سووننی بە ١٠٧٢ مانگ زیندانی تەعزیری و ١٢ مانگ زیندانی تەعلیقی مەحکوم کراون.


Home›هەواڵ›کوردستان›لە رووی یاساییەوە تا ئێستا هیچ بەڵگەیەک دژ بە سلێمان هەڵشۆی بوونی نییە\nپارێزەرێک ئاماژە بۆ ئەوە دەکات هیچ بەڵگەیەکی یاسایی بەدەست ئەو کەسانەوە نییە کە مامەڵەیان لەگەڵ سلێمان هەڵشۆی کردووە بۆ ئەوەی لە دادگا داوای مافی خۆیان پێبکەن.\nعەبدولڕەحمان محەمەد پارێزەری ڕاوێژکار بە SNN ی ڕاگەیاند: ماوەی سێ ڕۆژە چەندین نوسراو لە تۆڕە کۆمەڵایەتییەکان بڵاودەکرێنەوە کە باس دەکرێن ئەمانە نوسراوی مامەڵەی نێوان سلێمان هەڵشۆی و ئەو کەسانە بووە کە مامەڵەیان لەگەڵدا کردووە ، بەڵام لە رووی یاساییەوە ئەم نوسراوانە هیچ بەهایەکیان نیە چونکە ئەو نوسراوانە هیچیان بەڵگەنامەی فەرمی نین.\nوتیشی “لە ڕووی یاساییەوە ناتوانرێت سلێمان هەڵشۆی بە تۆمەتی فێڵ کردن تاوانبار بکرێت چونکە ئەو هیچ کەسێکی بە زۆر پەلکێشی ئەو مامەڵەیە نەکردووە بەڵکو هاووڵاتییان بە خواستی خۆیان پارە و ئۆتۆمبێل و چەک و زێڕیان پێداوە و بە خواستی هەر دوولا بووە”.\nئەو پارێزەره باسی لەوەشکرد: هەر کاتێک دوو کەس مامەڵەی پارەیان ئەنجامدا گەر هاتبوو بڕی پارەکە لە 7500 عێراقی زیاتر بوو دەبێت بەڵگەنامەی فەرمی لە نێوان ئەو دوو کەسە هەبێت بۆ ئەوەی لە کاتی بوونی کێشە ئەو کەسانە بتوانن لە دادگا داوای مافی خۆیان بکەن.\nعەبدولڕەحمان محەمەد ئاماژەی بۆ ئەوەشکرد: ئەو کەسانەشی کە سکاڵایان تۆمارکردووە دژی سلێمان هەڵشۆی گەر هیچ بەڵگە و نوسراوێکی فەرمی و یاساییان لەلا نەبێت لە دادگای بەرایش ناتوانن مافی خۆیان وەربگرنەوە.\nئەمڕۆ كۆبوونەوەیەكی یەكلاكەرەوە لەنێوان شاندی هەرێم و عێراق بەڕێوەدەچێت


دەمڕاستە درشت و وردەکانی ڕێژیم لە خومەینی و ڕەفسەنجانی و خامنەیی، سەرکردەی جنایتکارانەوە تا مۆرە\nوردەکانی وەک بەرپرسانی نیزامی دەستیان بە وردە فەرمایشت کرد و ھەر یەکەو بە مەزەندەی ئاقڵی خۆی پەیامی بڵاو کردەوە.\nبەفر تا نێو قەد و لە ھێندێک شوێن تا سەر سینگمان دەھات.ڕێگای ٤٠ دەقیقەمان بە ٤ ساعەت بڕی. ھەر چەند کەسەوە بۆ ماوەیەکی کورت وەپێش دەکەوتین. جگە لە چەکەکانمان ھیچی ترمان پێ نەھات. دیسان برسیەتی، کە برسی بووی، نە مێشک کار دەکا و نە لەش و نە ھیچ. ھیلیکۆپتەر لە سەر سەرمان دەسوڕایەوە. ، ھەر سەرمان و بەشێکی کەم لە لەشمان لە ناو بەفر دا ڕەش دەچوو. ٢٨ کەس ببوینە ٢٨ خاڵی بە دوای یەک دا. کەوش و گۆرەوی و لیباس پارچەیەک سەھۆڵی ڕەق بوو. نە دەکرا بوەستین. وەستان و مەرگ یەک بوون. کە ھەوا بەرەو تاریکی چوو. سەرما فشاری زیاتری ھێنا، سەھۆڵ بە سەر ھەموو لەشمانەوە قورسایی دەکرد. چیا سڕ، لەشمان سڕ، شەو سڕ بوو. بۆنی سڕی و سەرما و مەرگ دەھات. لە دورەوە "تەلار" ێکمان ( تەویلەی خۆمان) دیت. جەماعەتێک لە دەوری ئاگرێکی گەورە دیار بوون، لە ترسی ئەوەی کە نەکا پاسدار بن بە ناچاری درێژەمان بە ڕێگا دا. کەس تاقەتی نەما بوو. بە لا دا دەھاتین، بێ ھێز و برسی و سەرما بردوو، گێژ و کاس. ھەنگاوھەڵێنانەوە دژوار بووە. لە بەیانیەوە بەڕێوەین.\nسەعاتی ١ ی نیوە شەوە، خۆمان لە لای"تەلار"یکی دیکە دیتەوە. دوو ڕێگامان ھەبوو، یان مردن لە ناو بەفر و سەرما یان مانەوە لەو شوێنە. بڕیار درا ئەگەر ھاتنە سەرمان تا ئاخر نەفەر شەڕ بکەین. ئاگرێکی گەوەرەمان ساز کرد و گەرما ھێندێک ئارامی کردینەوە، نەفەرێکمان ھێندێک کولیچەی ھێنا بوو، لەنێو ٢٨ کەسەکە دا بەشی کرد و نان و گەرمایی وەخۆی خستین. ٢ سەعاتێک پشویەکمان دا و بەر لە ڕووناکی ھەوا تەلارە بۆرمان بە جێھێشت. دارستان دەرکەوت، جەنگەڵەکە دیدی ھیلیکۆپتەرەکانی کەم دەکردەوە، ھەوا تەم و مژاوی و جار و بارە پروشەی دەکرد. لە ٨ و نیوی بەیانیەوە کۆپتەر بە ئاسمان وەر بوون تا بەڵکوو شوێنمان دیاری بکەن .\nیەکترمان ناسیەوە، ھاوڕێیان خۆمان بوون کە لە دەورمان بوون. ھەر ئەوانەی لە "گزناسە" را بریندارەکانیان برد بوو. ورە و وزە ھاوکات ڕوویان تێکردینەوە. ئەوان ھێندێک خواردنیان پێ بوو. زیندوو بووینەوە، گیانی نوێ، و ژیانی نوێمان بۆ گەڕایەوە. جارێکی دیکە ئازادم دیتەوە. ئەو تیمە کە بریندارەکانی برد بوو، پاش چەند ڕۆژ بە زەحمەت بە شەو دەگەڕێنەوە گزنا سەرا، بزانن، چیمان بە سەر ھاتووە. دەبینن، ئەو ماڵەی ئێمەی لێ بووین، جێگای گوللەی پێوە دیارە و دەرکە و پەنجەرە شکاون. دەزانن تووشی شەڕ بووین. ھێندێک خواردن ھەڵدەگرن بەرەو جەنگەڵ دێنە خۆار. لە ترسی ھلیکوپتەر ، ملافەی سپی لە ماڵەكان ڕا دێنن و لە کاتی ھاتنی کۆپتەر لە ناو بەفر بە خۆێانی دادەن تا نەبیندرێن.\nشوفیرەکە بە بزەیەکی شیرین بە خێر ھاتنی کردین و ھەر یەکەو بابۆڵەیەکی کالباسی پێداین و گوتی ئەگەر بازگەکان ڕایانگرتین، بڵێن چووبوینە زیارەتی مەشھەد و یەکتر ناناسین. شوفیرەکەمان دیار بوو کادرێکی پلە بەرزی "اتحادیە" یە گوتی خۆتان سەغڵەت مەکەن ، ھەوڵ دەدەم بێ کێشە دەربازبین.\nدەیان ماشێن ڕاگیرابوون. یەکە یەک دەیان پشکنین. لە پشتەوە دانیشتبووم. تا نۆبەمان ھات ماوەیەکی پێچوو، کابرای پاسدار لێمان ھاتە پێش و چاوێکی بە نێو ماشێنەکە دا گێرا و پرسیاری کرد چیتان پێیە. شۆفیرەکە جوابی دایەوە برادر ھیچمان پێ نییە و ئەوانە لە زیارەتی ئیمام ڕەزا ڕا گەڕاونەتەوە . نەزری ئیمامیان بۆ ئێوەش پێیە. بە پەلە دابەزی و قوتویەک شیرینی پێدان ، کابرای پاسدار بە دوو دەست تێی ڕۆ ھات و کوتی " خدا نگھدار برادر" .\nماشێنەکە لە " تھرانپارس" وە بەرەو خۆاروی تاران چەندشەقام و ڕاستە ڕێگای بڕی. منیان لە موسافیر خانەیەکی باشوری تاران دابەزاند و چوم تختێکم گرت. پێیان گوتم کە سەعایی ١٠ی بەیانی فڵان کەس کە لە پێشدا دەمناسی و خەڵکی سنە بوو لە شەقامی فردوسی دەتبینێ.


باوترین ئەفسانە و حەقیقەتەکان دەربارەی پەتای سەرما و هەڵامەت | Prospan Arabia\nباوترین ئەفسانە و حەقیقەتەکان دەربارەی پەتای سەرما و هەڵامەت\nوەرزی پەتای سەرما و هەڵامەت هاتووە. لە کاتی تووشبوون بە پەتای سەرما، قسە و ئامۆژگاری ئەبارێن بەسەرماندا لە هاوڕێ، داپیرە و باپیرە و دایک و باوکمانەوە، نیەتی ئەوانیش تەنها ئەوەیە یارمەتیت بدەن نیشانەکانت لەسەر سووک بکەن. ئێمە لەگەڵ بیستی و جێبەجێکردنی نەریتە کۆنەکان گەورە بوون، لە کاتێکدا هەندێکیان بەسوودن، بەڵام هەندێکیان تەنها چەواشەکارین.\nلەم بابەتەدا، باوترین ئەفسانەکان دەربارەی پەتای سەرمابوون و هەڵامەت ئاشکرا دەکەین.\nئەفسانەی 1: ئەگەر لە وەرزی سەرمادا چاکەتی ئەستوور لەبەر نەکەیت یان بە قژی تەڕ بچییتە دەرەوە تووشی پەتای سەرما دەبیت.\nحەقیقەت: تەنها ڕێگا بۆ تووشبوون بە هەڵامەت بەرکەوتنی ڤایرۆسەکەیەتی. پەتای سەرما بە زیاتر لە ٢٠٠ جۆری ڤایرۆس و گۆڕاوەکانی تووشی مرۆڤ دەبێت، نەک بە سەرما بوون. ئەوە ڕاستیە زۆربەی پەتای سەرما لە وەرزەکانی پایز و زستان تووش دەبین. ئەوەیش لەبەر ئەوەی خەڵک کاتی زیاتر لە ناوماڵ بەسەر دەبەن، ئەوەیش وادەکات بەرکەوتنی نزیکیان لەگەڵ ئەو کەسانە هەبێت کە هەڵگری ڤایرۆسەکەن. هەندێک ڤایرۆسی پەتای سەرما چالاک دەبن کاتێک شێ نزمە، بەتایبەتی لە ماوەی مانگە فێنکترەکان.\nئەفسانەی 2: کە تووشی پەتای سەرما بوویت خواردن بخۆ، کە تووشی تا بوویت خۆت برسی بکە\nحەقیقەت: هیچ کات خۆت برسی مەکە! جەستەت پێویستی بە بەهای خۆراکیی باشە بۆ ئەوەی بەباشی کار بکات و باشتر چاک بێتەوە، ئەگەر برسیت بوو، خواردن بخۆ، ئەگەر حەزی خواردنت لەدەست دا، شلەکان بخۆەرەوە. لە هەمویشی گرنگتر، خواردنەوەی شلەمەنی شتێکی گرنگە بۆ هەموو جۆرەکانی تووشبوونی ڤایرۆسی.\nئەفسانەی 3: ئەنتی بایۆتیکەکان چارەسەری پەتای سەرما و هەڵامەت دەکەن.\nحەقیقەت: ئەنتی بایۆتیکەکان تەنها بۆ چارەسەری تووشبوونی بەکتریایی گونجاوە، بەڵام بۆ تووشبوونی ڤایرۆسی، وەک هەڵامەت، کاریگەر نین. لەوەیش سەیرتر، ئەنتی بایۆتیکەکان ڕەنگە نیشانەکانی پەتای سەرما و هەڵامەت خراپتر بکەن.\nئەفسانەی 4: شلەی مریشک چاکبوونەوە لە هەڵامەت خێرا دەکات.\nحەقیقەت: شلەمەنیی گەرم قوڕگت نەرم دەکەنەوە و جەستەت تەڕ دەکەن. لەگەڵ ئەوەیشدا، شلەی مریشک ناتوانێت هەڵامەتت لەکۆڵ بکاتەوە.\nئەفسانەی 5: ڤاکسینی هەڵامەت جەستەت دەستەمۆی پەتای سەرما و هەڵامەت دەکات.\nحەقیقەت: ڕاست نیە. دەرزیی هەڵامەت لە ڤایرۆسی ناچالاککراو دروستکراوە و ناتوانیت تووشبوونی ڤایرۆسی بگوازێتەوە. ئەوەیشت لەیاد نەچێت، هەفتە یان دوو هەفتەیەکی پێدەچێت تا پاراستن لە ڤاکسینەکەوە وەردەگریت. هەندێک کەس ڕەنگە تووشی قوڕگ یاوسان یان تایەکی سووک ببن وەک نیشانەی وەرگرتنی ڤاکسینەکە، بەڵام ئەوە هەڵامەت نیە.\nئەفسانەی 6: ڤیتامین C و زینک لە پەتای سەرما دەتپارێزن.\nحەقیقەت: ئێمە دەزانین کەموو ڤیتامین و کانزاکان زیان بە سیستمی بەرگری دەگەیەنن، بەڵام هیچ بەڵگەیەک نیە وەرگرتنی ژەمی زیاتری ڤیتامین C و زینک سوودیان هەبێت. بۆیە بەپێی پێویستیەکانت ژەمی ئەوانە وەربگرە.\nئەفسانەی پزیشکی بەو شێووە خۆیان دەخزێننە ناو چاودێریی پزیشکی. کاتێک وەرزی هەڵامەتە، هەنگاوی پێویست بگرە بەر بۆ ئەوەی تەندروست بیت. شلەمەنی زۆر بخۆرەوە، ئەگەر تووشکی هەڵامەت یان پەتای سەرما بوویت پرۆسپان بەکاربهێنە بۆ ئەوەی لە کۆکە ڕزگارت بکات و سپرایی لووتی Nisita وەربگرە بۆ بەردامی نیشانەکانی لووت گیران.


سه‌كۆی فورات بۆ توێژینەوەکان کۆڕبەندێکی لە مەنبیج سازکرد لە 3 ئەیلول، کە بووە هۆی گفتوگۆیەکی پڕووزە لەنێوان قسەکەران و بەشداراندا. [خاوەنی وێنە: نوسینگەی رۆژنامەوانیی مەنبیج]\nخوێندنگەکان لە شاری مەنبیجی سوریا ئامادەکاری دەکەن بۆ دەوام لە ساڵی نوێی خوێندندا، لەکاتێکدا خوێندکاران و دایکوباوکان بازاڕه‌كان دەگەڕێن بۆ کاڵای پێویست.\nدانیشتوانی ناوچەکە وتیان ئەو خوێندنگایانەی لە سەردەمی رێکخراوی "دەوڵەتی ئیسلامی لە عێراق و شام" (داعش)دا داخرابوون هەرزوو دوای دەرکردنی گروپەکە لە شارەکە کرانەوە لە ئابی 2016، بەڵام ئەمە یەکەمجارە گەڕانەوە بۆ خوێندنگە بە ئاسایی دابنرێت.\nکارگێڕ لە لیژنەی پەروەردەی ئەنجومەنی مەدەنی مەنبیج، ساڵح حاجی محەمەد وتی: "هەوڵەکان بەردەوامن بۆ تەواوکردنی دوایین هەنگاوەکان بۆ ساڵێکی نوێی خوێندن لە مەنبیج و دەوروبەری."\nبە دیارونای وت خوێندنگەکان ئامادەکراون، پاککراونەتەوە و ئامراز و شمەکیان بۆ دابینکراوە، لەنێویاندا گەرمکەرەوە وەك ئامادەکارییەك بۆ زستان.\nحاجی محەمەد وتی ئەنجومەنەکە پرۆژەیەکی راهێنانی مامۆستایانیشی بەڕێوەبرد بۆ دڵنیابوون لەوەی خوێندنگەکان بە ستافی شیاو پڕدەکرێنەوە.\nوتی: "كوموكوڕی له پێداویستییه‌كاندا زۆرە، بەڵام هەمووان مکوڕن لەسەر بەرەوپێشچوونی پرۆسەی پەروەردەی و دڵنیابوون لە سەرکەوتنی."\nمامۆستا و هاوسەرۆکی لیژنەكه، سوهەیل والی، بە دیارونای وت لە چەند هەفتەی رابردوودا، لیژنەی پەروەردە بە هەماهەنگی له‌گه‌ڵ هاوپەیمانی نێودەوڵەتی خوێندنگەی زیدان حونەیزڵی نۆژەنکردەوە، کە داعش کردبووی بە زیندانێکی گەورە.\nوتی خوێندنگەکە لە 16 ئەیلول دەرگاکانی دەکاتەوە، بە ستافێكەوە کە لانیکەم 25 مامۆستای تێدایە.\nحاجی محەمەد وتی کۆی گشتی 300 خوێندنگە دەکەوێتە ژێردەسەڵاتی لیژنەکەوە: 34 لەنێو شارەکە و ئەوانیدی لە ناوچەکانی دەوروبەر.\nحاجی محەمەد وتی: "چاوەڕواندەکرێت ژمارەی خوێندکاران زیاد لە 80,000 بێت، چونکە دایکوباوکان بە وروژم دێن بۆ تۆمارکردنی منداڵەکانیان لە خوێندنگە."\nتاودان بە ئابوری خۆجێی\nئەندام لە هێزە ئەمنیەکانی ناوخۆ لە مەنبیج، حوسێن خەلیل وتی: "کردنەوەی خوێندنگەکان قەرەباڵغی دەستپێکی خوێندنی بۆ شاری مەنبیج و بازاڕەکانی گەڕاندۆتەوە، دیمەنێك کە شارەکە لەدەستیدابوو لەکاتێکدا لەژێردەستی داعشدا بوو."\nبە دیارونای وت لەکاتێکدا فەرمانڕەوایی شارەکەی دەکرد، گروپەکە خوێندنگەکانی داخستبوو، هەندێکیانی کردبووە کەمپی راهێنان بۆ چەکدارانی و ئەوانیدیکەی کردبوو بە زیندان.\nخەلیل وتی خەڵکی ناوچەکە سەردانی بازاڕەکانی شارەکە دەکەن بۆ کڕینی جل و شمەك بۆ منداڵەکانیان، کە بۆتەهۆی تاودان بە چالاکی بازرگانی.\nژمارەی زۆری بازاڕکەرەکانیشی گەڕاندەوە بۆ "دۆخی ئاسایشی ئارام کە ناوچەکە سوودی لێدەبینێت، بەهۆی هەوڵەکانی ئەنجومەنی سەربازیی مەنبیج و هێزە ئەمنیەکانی ناوخۆوه، کە شەو و رۆژ پاسەوانی دەکەن".\nخەلیل وتی ئەم ئاسایشە گەشەکردووە بەڕوونی دیاربوو لەکاتی بۆنەی جەژنی قورباندا، کاتێك شارەکە قەرەباڵغ بوو بە خەڵك.\nئەندامی لیژنەكه و مامۆستا لە ناوچەکە، مەیسەم مەحمود وتی لیژنەی پەروەردەی ئەنجومەنەکە سەرنجی خستۆتە سەر هەردوو بواری نۆژەنکردنەوەی بینای خوێندنگەکان و راهێنانکردن بە مامۆستایان.\nبە دیارونای وت: "بۆ هاندانی خوێندکاران بۆ گەڕانەوە بۆ خوێندنگەکان و دامەزراندنی پەیوەندیی بەهێز لەگەڵیان، لیژنەی پەروەردە داوای لە خوێندکاران کردووە بەشداریبكه‌ن له هەڵمەتەکانی پاککردنەوەدا شانبەشانی مامۆستایان."\nوتی ئەمەش کاریگەرییەکی ئەرێنی روونی هەبووە لەسەر دایکوباوکان و خوێندکاران.\nچالاکییه کلتورییەکان دەستپێدەکەنەوە\nئەندازیاری کشتوکاڵی و دانیشتووی مەنبیج، محەمەد بورهان وتی: "ژیانی نێو شارەکە ئاسایی بۆتەوە چونکە هەموو دەزگا خزمەتگوزارییەکان بەردەوام کاردەکەن بۆ چاککردنەوە و نۆژەنکردنەوە و بنیاتنانەوەی هەموو دەزگا خزمەتگوزارییە سەرەکییەکان."\nبە دیارونای وت ئەمەش رێگەکان و تۆڕی کارەبا و تۆڕی دابەشکردنی ئاویان تێدایە و وتیشی کار بەردەوامە بۆ نەهێشتنی پاشماوەکانی شەڕ.\nهه‌روه‌ها وتی لەئێستادا بۆنە کلتورییەکان لە مەنبیج ئەنجامدەدرێن، كه دوایینیان کۆڕبەندێکی هزری بوو لە 3 ئەیلول لەلایەن سه‌كۆی فورات بۆ توێژینەوە.\nبورهان وتی: "ژمارەیەك بەرپرسی حکومی و سیاسی و سەربازی ئامادەبوون و گفتوگۆی تێداکرا دەربارەی ژمارەیەك کێشەی کلتوریی پەیوەست بە ژیانی رۆژانەی خەڵك."\nوتیشی بۆنەکە "پەیوەندیی بەرچاوی تێدا بەدیکرا لەنێوان ئامادەبووان و قسەکەراندا" و ئاماژەیکرد بەوەی گفتوگۆکان لە کەشێكدا بوون "کە ساڵانی رابردوو لە شارەکەدا نەبینراوه".\nهه‌روه‌ها وتی ئەو جۆرە بۆنانە هانی ئازادی بیروڕا و چالاکی کلتوری و سیاسیی دەدەن.


دووەم کۆرنسۆس 9\n<< < دووەم کۆرنسۆس 9 > >>\nبەخشین بە دڵشادییەوە\n١ سەبارەت بە خزمەتکردنی گەلی پیرۆزی خودا، پێویست نییە بۆتان بنووسم، ٢ چونکە پەرۆشیتان دەزانم و لەلای مەکدۆنییەکان شانازیم پێوە کردووە، کەوا ئێوە لە ئەخایا لە پارەوە ئامادەبوون و دڵگەرمیتان زۆربەیانی جۆشدا. ٣ بەڵام برایان دەنێرم، نەوەک شانازیکردنمان پێتانەوە بەفیڕۆ بڕوات، تاکو ئامادەبن هەروەک گوتم، ٤ چونکە ئەگەر هەندێک لە مەکدۆنییەکان لەگەڵم بێن و بینین کە ئێوە هێشتا ئامادە نین، ئەوا شەرمەزار دەبین بەهۆی ئەو متمانەیەی بە ئێوەمان هەبوو، ئێوەش شەرمەزار دەبن. با باسی ئەوەش نەکەم کە ئێوە چەندە شەرمەزار دەبن. ٥ بۆیە بە پێویستم زانی لە برایان بپاڕێمەوە، تاکو پێشڕەوی بکەن بۆ لاتان و زوو ئەو بەخشینەتان ڕێکبخەن کە پێشتر بەڵێنتان دابوو، تاکو وەک بەخشینێکی لە دڵفراوانییەوە بێت، نەک لە ناچارییەوە بێت.\n٦ ئەمەش بزانن: «ئەوەی کەم بچێنێت کەم دەدروێتەوە، ئەوەی بە دڵفراوانی بچێنێ بە دڵفراوانی دەدروێتەوە.» ٧ با هەریەکە ئەوەندەی لەسەر دڵیەتی بیدات، نەک بە دڵتەنگی و ناچاری، چونکە ئەوەی بە دڵخۆشییەوە ببەخشێت خودا خۆشی دەوێت. ٨ خوداش دەتوانێت هەموو نیعمەتێکتان بەسەردا بڕژێنێت، تاوەکو ئێوە هەمیشە هەموو ئەو شتانەتان هەبێت کە پێویستتانە، بۆ ئەوەی لە هەموو کارێکی باشدا سەرڕێژ بن. ٩ وەک نووسراوە:\n[بە دڵفراوانییەوە بە هەژارانی بەخشیوە،\nڕاستودروستییەکەی هەتاهەتایە چەسپاوە.]*\n١٠ جا ئەو خودایەی تۆو بۆ جوتیار و نان بۆ خۆراک دابین دەکات، تۆوتان بۆ دابین دەکات و چەند هێندەی دەکات و بەرهەمی ڕاستودروستیتان زیاد دەکات. ١١ لە هەموو شتێکدا دەوڵەمەند دەبن تاکو هەموو کاتێک دڵفراوان بن، دڵفراوانییەکەتان لە ڕێگەی ئێمەوە سوپاسی خودای لێدەکەوێتەوە.\n١٢ ئەم خزمەتەی ئێوە دەیکەن، تەنها پێداویستییەکانی گەلی پیرۆزی خودا پڕ ناکاتەوە، بەڵکو وا دەکات کە زۆر کەس سوپاسی خودا بکەن. ١٣ لە ڕێگەی ئەو خزمەتەوە کە دەیکەن ئێوە خۆتان سەلماندووە، شکۆمەندی خودا دەردەخەن بە گوێڕایەڵی و دانپێدانانتان بە پەیامی ئینجیلی مەسیح، هەروەها دڵفراوانیتان لە بەشداریتان لەگەڵ ئەوان و هەموو لایەک. ١٤ هەروەها لە پاڕانەوەیان بۆ ئێوە، تامەزرۆی بینینی ئێوەن لەبەر ئەو نیعمەتە لە ڕادەبەدەرەی خودا کە پێتان دراوە. ١٥ سوپاس بۆ خودا لە پێناوی ئەم بەخشینەی کە بە دەم باس ناکرێت.


لە سلێمانی دیداری ئابووری نێوان هەرێم و ئێران دەستی پێكرد – تۆڕی میدیایی خەڵک\n2019/01/15 - 4:30 PM\nلەشاری سلێمانی دیدارێكی ئابووری لەنێوان هەرێم و ئێران بەئامادەبوونی وەزیری دەرەوەی ئێران و بەرپرسانی حكومی هەرێم دەستیپێكرد، كە گرنگییەكی زۆری بۆ بواری وەبەرهێنان و ئابووری هەرێم هەیە.\nسیروان محەمەد، سەرۆكی ژووری بازرگانی و پیشەسازی سلێمانی بە(خەڵك)ی ڕاگەیاند، وەزیری دەرەوەی ئێران لەشاری سلێمانی دیدارێكی ئابووری ساز دەكات، كە شەش پارێزگای هەرێمی كوردستان و عێراقیش تێیدا بەشداری دەكەن.\nئاماژەی بەئەوەشدا، ئەم دیدارە سودێكی زۆری ئابووری بۆ هەرێم بەتایبەت بۆ سلێمانی هەیە، چونكە سلێمانی سنورێكی فراوانی لەگەڵ ئێران هەیە و 7 دەروازەی فەرمی و نافەرمی لەگەڵ ئێران هەیە، بۆیە سلێمانی بۆتە سەرچاوەیەك بۆ شارەكانی دیكەی كوردستان و عێراق.\nباسی لەئەوەشكرد، كۆمەڵێك كێشە لەدەروازەكاندا هەیە، بۆیە چاوەڕێ دەكەن ئەو كێشانە چارەسەر بكرێن لەم دیدارەدا و بانگێشتی كۆمپانیا ئێرانییەكان گرنگی خۆی هەیە و دەكرێت لەكوردستان وەبەرهێنان بكەن و هەلی كار دابین بكەن و كوردستان بگەشێتەوە لەڕووی ئابورییەوە.\nوتیشی، “پەیامی ئێمە بۆ وەفدی ئێران ئەوەیە ئەو پڕۆتۆكۆڵەی لەنێوان حكومەتی هەرێم و كۆماری ئیسلامی ئێران لەشاری هەولێر ئیمزاكرا بخرێتە بواری جێبەجێكردنەوە، چونكە ئەمە دەبێتە هۆی ئەوەی وەبەرهێنان لەهەرێم بگەشێتەوە”.\nئيرانپارێزگای سلێمانیديدارى ئابوورى\nیاسین مەحمود: زەریف بایەخێكی زیاتر بە پارێزگای سلێمانی دەدات\nكۆلێجی پۆلیس لە سلێمانی ڕاگەیەندراوێكی بڵاوكردەوە\nكۆڵبەرێكی كورد لەسەر سنووری هەرێم كوژرا\nلەمساڵدا 141 كۆڵبەری كورد كوژراون و بریندار بوون